PKP: 70,000 penuntut IPT pulang ke kampung mulai semalam- Noraini

KUALA LUMPUR 8 Mei. – Kira-kira 70,000 daripada 162,414 pelajar institusi pengajian tinggi (IPT) yang tinggal di kampus pulang ke rumah masing-masing secara berperingkat mulai semalam sempena sambutan Aidilfitri.

Menteri Pengajian Tinggi Datuk Seri Dr Noraini Ahmad berkata, mereka adalah pelajar IPT di universiti awam, institusi pengajian tinggi swasta, politeknik dan kolej komuniti.

Beliau berkata pergerakan mereka berpandukan pematuhan prosedur operasi standard (SOP) ketat menerusi empat kaedah ditetapkan iaitu menggunakan bas yang diselaras IPT, kenderaan sendiri, dijemput ibu bapa atau menggunakan penerbangan bagi pelajar Sabah.

“Kebenaran pergerakan ini dibuat selepas mendapat kebenaran daripada Majlis Keselamatan Negara (MKN) dan Kementerian Kesihatan (KKM) baru-baru ini,” katanya ketika ditemui semasa melakukan tinjauan pergerakan pulang pelajar di kampus Universiti Kebangsaan Malaysia (UKM) di sini semalam.

“Jadi saya nasihatkan setiap pelajar agar mematuhi SOP sepanjang berada di kampung halaman bersama keluarga dengan memakai pelitup muka, cecair pembasmi kuman dan menjaga penjarakan fizikal,” tambahnya.

Terdahulu, Kementerian Pengajian Tinggi (KPT) mengumumkan lebih 100,000 pelajar IPT yang kini berada di kampus dibenarkan pulang ke rumah masing-masing bersempena cuti Hari Raya Aidilfitri kecuali bagi Sarawak, dan pergerakan secara berfasa itu ditetapkan dari 7 hingga 12 Mei dari kampus ke kediaman masing-masing manakala tarikh kembali ke kampus bermula 15 hingga 20 Mei.

Sementara itu 7,500 pelajar UKM pulang ke kediaman masing-masing di seluruh negara kecuali Sarawak untuk fasa pertama malam tadi dengan menaiki 19 bas manakala 350 pelajar menaiki 13 bas hari ini (fasa kedua) dan fasa terakhir pada esok seramai 32 orang.

Mengenai prosedur pelajar IPT apabila kembali ke kampus, Noraini berkata mereka perlu menjalani ujian saringan terutama mereka yang dari kawasan berisiko tinggi.

“Sekiranya bergejala dan mencatat bacaan suhu badan tinggi, mereka akan diasingkan dan tidak dibenar pulang ke kampus. Bagi mereka yang tidak bergejala, mereka boleh kembali ke kampus dan meneruskan sesi pengajian,” katanya.

Sementara itu Universiti Sains Malaysia (USM) dalam satu kenyataan berkata, pihaknya membantu menguruskan pengangkutan pulang 2,748 pelajar universiti ke kampung halaman bermula semalam dan hari ini dengan menggunakan 10 bas ke semua negeri di semenanjung Malaysia.

“Perjalanan penghantaran pelajar USM hari ini (malam tadi) membabitkan lapan bas ke semua negeri di semenanjung Malaysia kecuali Terengganu manakala bagi Terengganu penghantaran bermula esok (hari ini) menggunakan buah bas,” menurut kenyataan itu.


Agong nasihat rakyat siap sedia hadapi kemungkinan banjir besar

Datuk Pengelola Bijaya Diraja Istana Negara Datuk Ahmad Fadil Shamsuddin berkata titah nasihat Yang di-Pertuan Agong itu susulan amaran tahap waspada (kuning) iaitu hujan berterusan di beberapa daerah di Kelantan, Terengganu, Pahang, Johor dan Sabah sepanjang minggu ini hingga 2 Jan depan yang dikeluarkan Jabatan Meteorologi, kelmarin.

“Seri Paduka turut menasihati rakyat, khususnya di kawasan berisiko dilanda banjir juga peka terhadap ramalan dan amaran yang telah dikeluarkan serta sentiasa berwaspada sekiranya paras air naik secara mendadak akibat hujan lebat yang berterusan.

“Ini termasuklah mematuhi semua arahan dan panduan yang dikeluarkan pihak berkuasa tempatan (PBT) sekiranya dikehendaki berpindah dari kediaman masing-masing demi keselamatan diri dan ahli keluarga tersayang,” katanya dalam kenyataan hari ini.

Menzahirkan keprihatinan tinggi Seri Paduka terhadap kemaslahatan rakyat, Ahmad Fadil berkata Al-Sultan Abdullah menyeru semua pihak mengambil iktibar daripada pengalaman bencana banjir sebelum ini untuk memperbaiki sebarang kelemahan dan kekurangan dalam menghadapi sebarang kemungkinan khususnya urusan pasca banjir.

Sehubungan itu, Datuk Pengelola Bijaya Diraja berkata Seri Paduka menasihati agensi-agensi kerajaan berkaitan dan PBT supaya tidak leka dan proaktif dalam memastikan kesiapsiagaan, koordinasi dan penyelarasan pengurusan bagi menghadapi gelombang kedua banjir di tahap terbaik.

Beliau berkata Seri Paduka menzahirkan harapan dan keyakinan bahawa menerusi persediaan awal dengan disusuli tindakan terancang, operasi menyelamat dan bantuan kepada mangsa banjir yang terperangkap, khususnya mereka berada di kawasan berkepadatan tinggi dan pedalaman dapat dilaksanakan dengan pantas dan berkesan.

“Seri Paduka turut mengajak semua rakyat untuk bersama-sama mendoakan agar gelombang kedua banjir yang akan berlaku ini tidak berpanjangan dan negara serta rakyat dilindungi daripada sebarang bentuk musibah dan bencana,” kata Ahmad Fadil. – BERNAMA


Isu gaji Melaka United selesai – PFAM

MELAKA 14 Jan – Isu gaji yang membelenggu Kelab Bolasepak Melaka United (MUFC) selesai selepas semua tunggakan dibayar seperti yang dijanjikan.

“Ucapan terima kasih juga ke atas pengurusan MUFC yang diterajui oleh pemiliknya, Datuk Wira Justin Lim Hwa Tat dan KenTeam yang segera menyelesaikan isu ini.

“PFAM percaya di bawah pengendalian Datuk Wira Justin selepas ini, perkara ini akan sentiasa diberikan perhatian bagi memastikan isu ini tidak akan berulang di masa akan datang,” kata kenyataan itu.

Mengulas lanjut, PFAM turut menggesa isu itu dijadikan contoh buat semua pasukan agar segera peka dan menyelesaikan masalah berkaitan tunggakan gaji dalam kadar segera.


DUN Rim: Isu jalan tapak Klinik Kesihatan Simpang Bekoh akan diselesaikan segera

RIM 16 Mei – Ahli Dewan Undangan Negeri (ADUN) Rim berusaha untuk menyelesaikan segera isu dibangkitkan mengenai jalan di tapak Klinik Kesihatan baharu Simpang Bekoh.

ADUN RIM, Datuk Khaidhirah Abu Zahar berkata, setakat ini wakil JAPERUN sudah mengadakan lawatan bagi mengenal pasti dan mendapatkan gambaran sebenar lokasi berkenaan.

“Lawatan diadakan pada 13 Mei lalu, hadir sama Pengerusi Jawatankuasa Pembangunan dan Keselamatan Kampung (JPKK), insyaAllah tindakan bagi menangani masalah itu akan diambil segera.

“Saya berterima kasih atas maklum balas semua pihak diharapkan usaha menyelesaikan masalah ini akan berjalan lancar,” katanya menerusi satu hantaran di Facebook rasminya.

Menurut Khaidhirah pihak penduduk RIM boleh membuat aduan dengan menghubungi wakil JAPERUN Rim di talian 013-6226404 (Setiausaha JAPERUN) dan 012-2923025 (Penghulu).


Surat khabar masih punyai peranan penting, kata Anwar

Anwar berkata walaupun media sosial kini mengambil alih peranan akhbar fizikal, namun beliau masih berpandangan surat khabar mempunyai peranan yang lebih tinggi dan wajar berbanding media sosial.

“Saya masih mewakili fikiran lama, saya masih setiap hari selain melihat sedikit perkembangan di media sosial, saya masih wajib membaca surat khabar setiap hari,” katanya ketika berucap merasmikan Hari Wartawan Nasional (HAWANA) 2023 di sini hari ini.

Turut hadir Timbalan Perdana Menteri Datuk Seri Dr Ahmad Zahid Hamidi, Menteri Komunikasi dan Digital Fahmi Fadzil dan Timbalannya Teo Nie Ching.

“Bila berkata bicara negara ini MADANI, demokrasi, maknanya kita nak terapkan nilai, bukan fahaman sempit yang boleh melemah dan mematikan semangat atau pecah belahkan rakyat.

Jadi pembentukan nilai dan MADANI itu penting, ini (MADANI) istimewa dan unik kerana menekankan nilai dan akhlak itu mendasari pemikiran, pembangunan, kebebasan kewartawanan dan lain lain, jadi saya gesa rakan-rakan untuk sebarkan maklumat berdasarkan ilmu dan nilai,” katanya.

Anwar juga berkata media negara ini  perlu kekal bebas sepenuhnya dari sebarang bentuk pengaruh dan tekanan, bagaimanapun perlu mengelak daripada mengeluarkan unsur-unsur yang mengungkit permusuhan kaum dan agama.

Pada majlis hari ini juga, Perdana Menteri turut mengumumkan peruntukan permulaan RM1 juta untuk Tabung [email protected] yang diwujudkan sempena HAWANA 2023 bagi menyantuni pengamal media, bekas petugas media dan wartawan veteran yang memerlukan bantuan.

Tabung [email protected] merupakan inisiatif Kementerian Komunikasi dan Digital dan dilaksanakan menerusi Pertubuhan Berita Nasional Malaysia (Bernama) sebagai usaha berterusan membantu komuniti media yang berdepan dengan kesukaran dan cabaran hidup.

Anwar turut menyampaikan sumbangan daripada tabung berkenaan kepada tiga wartawan veteran di Perak iaitu bekas pemberita bebas Ou So Ha @ Ou Kok Meng, 74, pemberita sambilan akhbar Tamil Malar V Maniam, 76 dan Editor portal berita Independent.my Haron Shafei, 65.


Rayuan Azmin batal saman pengundi Gombak didengar 13 April

Peguam N.Yohendra yang mewakili pengundi itu semasa dihubungi berkata tarikh pendengaran rayuan tersebut ditetapkan semasa pengurusan kes di hadapan Penolong Kanan Pendaftar Nur Adilah Halid pada Isnin.

Pada 10 Jun tahun lepas, Mahkamah Tinggi Kuala Lumpur menolak permohonan Azmin untuk membatalkan saman yang difailkan 10 pengundi itu terhadapnya.

Pada hari yang sama, Hakim Mahkamah Tinggi Datuk Akhtar Tahir  juga menolak menolak permohonan pengundi berkenaan untuk memadamkan sebahagian pernyataan pembelaan Mohamed Azmin.

Pada 27 Nov 2020, 10 pengundi itu memfailkan saman terhadap Mohamed Azmin, Menteri Perdagangan Antarabangsa dan Industri, atas dakwaan menipu dan melanggar kewajipan fidusiari menerusi ‘Langkah Sheraton’ yang menyebabkan kerajaan Pakatan Harapan tumbang pada Februari 2020.

Dalam pernyataan tuntutan mereka, pengundi tersebut antara lain memohon pengisytiharan bahawa Mohamed Azmin selaku Ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.

Pada 12 Mac tahun lepas, Mohamed Azmin memfailkan permohonan untuk membatalkan saman itu atas alasan saman tersebut tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada suatu penyalahgunaan proses mahkamah.  – BERNAMA


Calon: BN akan ketinggalan jika tidak buat perubahan sekarang – Zahid

KUALA LUMPUR, 2 Nov — UMNO dan Barisan Nasional (BN) akan ketinggalan kepada parti-parti pesaing jika tidak melakukan perubahan terutama soal calon yang bertanding pada Pilihan Raya Umum ke-15 (PRU15).

Pengerusi BN Datuk Seri Dr Ahmad Zahid Hamidi dalam kenyataan di Facebook hari ini berkata walaupun tidak mudah, namun keputusan tegas, berani dan bijaksana perlu dilakukan dalam usaha memulihkan dan menjadi pencetus kepada kebangkitan UMNO dan BN.

“Jangan pula cetuskan rasa tidak berpuas hati, marah, protes, cah keting, sabotaj malah cuba tutup bilik gerakan, memberikan kenyataan yang memburukkan reputasi parti mereka sendiri. Mereka perlu sedar apabila ini dicetuskan, ia menunjukkan warna sebenar sikap mereka terhadap parti dan rakyat perlu nilai sendiri peribadi politik sedemikian.

“Ketika ini kesetiaan kepada parti, merapatkan barisan lebih penting daripada merintih apabila tidak dicalonkan. Maka janganlah pula terfikir untuk mengkhianati parti secara langsung dan tidak langsung dan jika ini berlaku bermakna (mereka) tidak bersyukur kerana selama ini mereka relevan, menjawat jawatan kerana atas tiket UMNO dan BN,” katanya.

Ahmad Zahid yang juga Presiden UMNO berkata langkah meletakkan muka-muka baharu pada PRU15 adalah sebahagian daripada peremajaan parti selain parti perlu menerima hakikat undi di bawah usia 39 tahun mewakili sekitar 50 peratus daripada pengundi di negara ini.

“Kita perlu berubah. Dalam politik “No one person is indispensable, but all people are important”. Yang sudah lama berpolitik memberi laluan menjadi suri teladan BN manakala yang muda mulai mengambil tempat dan kedudukan bagi memperbaharui kesinambungan kepimpinan masa depan.

“Apabila tidak tersenarai bukan maknanya tidak penting akan tetapi tidak selamanya kita menongkat langit maka laluan kepada calon baharu perlu dilakukan kata peribahasa patah tumbuh hilang berganti. Insya- Allah, marilah kita bersama-sama merapatkan barisan, mengukuhkan kesepaduan kita, memastikan kemenangan besar Barisan Nasional demi kestabilan dan kemakmuran negara!,” katanya.

Semalam, Ahmad Zahid pada Majlis Pengumuman Calon BN bagi PRU15 berkata dalam usaha untuk mengembalikan kemakmuran ekonomi Malaysia dan menangani isu-isu “poket dan perut” rakyat, BN menampilkan gandingan calon berpengalaman dan muka baharu yang berpegang kepada prinsip keutamaaan taat untuk berkhidmat.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon 5 Nov dan pengundian awal pada 15 Nov.


Merusuh tak dapat sambut Aidilfitri

KOTA KINABALU 25 April – Sekumpulan tahanan yang ditempatkan di Depoh Tahanan Imigresen (DTI) Manggatal di sini merusuh pagi tadi dipercayai kerana tidak dapat pulang ke kampung halaman masing-masing untuk menyambut Aidilfitri.

Pesuruhjaya Polis Sabah Datuk Hazani Ghazali berkata siasatan awal mendapati insiden itu hanya berlaku di sebuah blok depoh berkenaan dan tiada kecederaan atau kejadian tahanan melarikan diri.

“Ini bukan kejadian pertama kerana pada tahun 2015, iaitu dua hari sebelum Hari Raya, kejadian sama berlaku,” katanya ketika dihubungi pemberita di sini hari ini.


KenTeam beri nafas baharu kepada MUFC – Sulaiman

KUALA LUMPUR 7 April – Pelaburan dibuat syarikat pengeluar sarung tangan, KenTeam Sdn Bhd (KenTeam) yang kini menjadi pemilik baharu Kelab Bolasepak Melaka United (MUFC) diharap dapat memperkasakan lagi kelab itu menjadi antara pasukan bola sepak yang lebih berdaya saing pada masa hadapan.

Ketua Menteri Melaka merangkap Pengerusi MUFC Datuk Seri Utama Sulaiman Md Ali berkata, kehadiran syarikat itu juga bakal memberi nafas baharu kepada bola sepak Melaka dalam misi membawa MUFC ke satu tahap yang boleh dibanggakan oleh penyokongnya.

Menurut beliau, isu kewangan yang sentiasa dikaitkan dengan MUFC sekitar musim 2018 hingga 2020 sehingga Melaka United dikenakan tindakan pemotongan mata liga oleh pihak Persatuan Bolasepak Malaysia (FAM) berikutan kegagalan melunaskan tunggakan gaji
dalam tempoh yang ditetapkan harus menjadi pengajaran.

“Antara langkah yang diambil termasuklah menyediakan bajet yang lebih minima bagi menguruskan pasukan sejak beberapa musim lalu
termasuk tahun ini, bagi memastikan Melaka United dapat terus memberikan cabaran dalam saingan liga bola sepak teratas negara,” katanya.

Beliau berkata demikian ketika berucap pada Majlis Menandatangani MoU Antara MUFC diwakili Ketua Pegawai Eksekutifnya (CEO) Datuk Saiful Mat Sapridan dan CEO KenTeam Datuk Justin Lim di Hotel Royale Chulan, di sini hari ini.

Hadir sama, Speaker Dewan Undangan Negeri Melaka Datuk Seri Ab Rauf Yusoh, Setiausaha Kerajaan Negeri Melaka Datuk Seri Dr Hasim Hasan dan Timbalan Presiden Presiden MUSA Datuk Wira Mohd Yusoff Mahadi.

Mengulas lanjut Sulaiman yang juga Presiden MUSA berkata, turut dilaksanakan dalam mengurangkan kewangan kelab adalah penawaran gaji yang lebih rendah kepada para pemain dan pegawai pasukan berbanding musim lalu.

“Sehubungan itu, saya selaku Pengerusi MUFC sangat berbesar hati apabila sebuah syarikat pengeluar sarung tangan, KenTeam tampil untuk bersama-sama MUFC Sdn Bhd bagi memperkasakan lagi MUFC,” katanya.


Kadet koreksional diperluas di sekolah-sekolah Melaka

PANTAI KUNDOR 13 April – Jabatan Penjara Malaysia Negeri Melaka bercadang untuk menambah penglibatan sekolah yang menerima latihan kadet koreksional dalam negeri itu.

Komandan Institut Koreksional Malaysia, Penolong komisioner penjara (PKP), Mohd Zaidi Alias berkata, setakat ini pihaknya sudah melatih hampir 500 pelajar melibatkan enam buah sekolah menengah di Melaka.

“Setakat ini, enam sekolah yang terlibat ialah Sekolah Menengah Kebangsaan (SMK) Kampung Gelam, SMK Seri Tanjung, SMK Seri Kota, SMK Telok Mas, SMK Ayer Keroh dan SMK Kem Terendak.

“Memang jabatan sentiasa berusaha untuk menambah bilangan sekolah sebagaimana jika dilihat seperti kadet polis dan kadet bomba, mereka ini sudah jauh ke depan.

“Bagaimanapun, kita berusaha ke arah itu juga dan pertambahan sekolah yang mana ia masih dalam proses perundingan bersama Jabatan Pendidikan Negeri,” katanya.

Beliau berkata demikian kepada Melaka Hari Ini ketika ditemui pada Program Bubur Lambuk Institut Koreksional Malaysia di Tanjung Kling, di sini, semalam.

“Namun sekolah angkat ini akan bertambah bilangannya seiring dengan penambahan (sekiranya diluluskan) penglibatan sekolah-sekolah lain dan kita sasarkan untuk ada wakil sekolah di setiap tiga daerah dalam Melaka,” katanya.


Krisis Myanmar: 200 rakyat Malaysia terkandas di tengah lautan

KUALA LUMPUR 7 Feb. – Kira-kira 200 rakyat Malaysia yang bekerja di pelantar minyak Yetagun di Laut Andaman, perairan Myanmar dilaporkan terkandas di tengah lautan ekoran krisis rampasan kuasa tentera di negara itu.

Memetik laporan Utusan Malaysia, semua pekerja itu terputus hubungan dengan daratan sejak Isnin lalu, dan kini berdepan risiko kehabisan bekalan makanan dan bahan api.

Seorang pekerja di pelantar minyak milik Petronas itu dilaporkan berkata, semua mereka kini tinggal di dalam sebuah kapal induk dengan bekalan makanan dan bahan api yang hanya dapat bertahan sehingga 10 atau 11 Februari ini.

Selain itu, dia yang sudah empat bulan bertugas di pelantar itu berkata, semua pekerja terbabit juga sehingga kini, masih belum mendengar sebarang khabar daripada majikan dan Kedutaan Malaysia di Yangon.

“Ada kawan-kawan yang sudah dihantar ke darat, tetapi tidak ada khabar berita daripada mereka. Kami juga tidak dapat hubungi kedutaan,” katanya seperti dipetik akhbar berkenaan.

Menurutnya, masalah yang dihadapi mereka ialah perkhidmatan helikopter antara pelantar minyak itu dengan Dawei di daratan, kini telah terhenti kerana dipercayai dikawal tentera Junta.

Pekerja itu berkata, sehari selepas rampasan kuasa, mereka diarah menghentikan semua kerja, namun kerja itu disambung seperti biasa keesokannya dan sehingga kini, mereka tetap menjalankan tugas harian walaupun bimbang dengan keselamatan diri.

Sementara itu, Berita Harian melaporkan jurucakap Petronas sudah mengambil maklum mengenai masalah berkenaan dan sedang meneliti perkara itu sebelum mengemas kini laporan dalam masa terdekat.


The Maria Hertogh Tragedy: Karim Ghani’s ‘moving spirit’

The Tamil newspaper, Malaya Nanban, founded in 1940, was published by the Muslim Publishing House and was supported by the Chulia Muslims.  Its editor was Karim Ghani, a man with a sense of mission for Islam, and in resisting colonialism.  He dreamt the formation of a ‘Greater Islamic Nation’ around the Malay Archipelago. Karim looked forward to a Muslim Malaya, mindful of the birth of Pakistan and Indonesia independence.

Karim used journalism, through his newspapers, as the medium for expressing his thoughts and ideas. The other two were the weekly Dawn in English, and its Malay version, Sinaran. All three newspapers were the mouthpiece of  “the pioneering reform movement  in the Colony as well as in the Federation of Malaya.” Karim was fiercely anti-colonial.  One instance was condemning the Dutch for interfering in Indonesia’s independence.

I have been reading several narratives on Maria Hertogh/Natrah/Nadra; and I noticed a name frequently mentioned, as if directing the story. The persona of Karim Ghani is woven throughout.   To be fair, there were many other names like Ahmad Ibrahim (who would later become Attorney-General of Singapura and prominent legal scholar) and Dr. Burhanuddin al-Helmy. But the name Karim Ghani stood out, the master-mind of the plot.

This essay is based on accounts by Haja Maideen, author of The Nadra Tragedy: The Maria Hertogh Controversy (1989). The list of “Dramatis Personae” drawn up by the author also includes  Taha Kalu (President of the Malay Nationalist Party, Karim Ghani’s confidante and a member of the Nadra Action Committee),  Syed Ali Al-Attas (member of the Nadra Action Committee). and  M.J. Namazie (Member of the Muslim Advisor Board in Singapura). Karim Ghani , President of the Muslim League, and Chairman of the Nadra Action Committee, was described by Haja Maideen as the ‘moving spirit’ throughout the agitation.

Meanwhile at 123 Serangoon Road, in a two-storey shophouse where the Muslim Publishing House was housed, a small group gathered, led by Karim Ghani to discuss on the subject of the tafsir of the Quran. The ground floor of the shop house was occupied by an old Heidelberg printing machine to bring out the Tamil daily Malaya Nanban. Karim’s office cum residence was upstairs. According to Haja Maideen, Karim was tall, slender with dark eyes, and unmanageable jet black hair , and would  stare  “with a hint of fanaticism at the people he spoke to.”  Described as a linguist and a scholar, Karim has knowledge of and spoke four languages – Arabic, English, Tamil and Urdu.

Born in India, he spent most of life in Rangoon, where he became a Parliamentary Secretary when Dr. Ba Maw was Prime Minister. Later in the War, he arrived in Malaya to become a Propaganda Minister of what had been described as  “the Indian Independence  Government of S.C. Bose.”  He was imprisoned when the British re-occupied Malaya, but subsequently released without trial.

According to Haja Maideen,  the discussion at Serangoon then took an abrupt turn related to the ‘honour of Islam.’  This was on the Dutch government’s interference on Islamic marriage. Karim’s position was to advocate for the colonial government to give due respect to  fundamental rights in Islam. He did not want to see Muslims clashing with secular laws. On 6th September 1950, Karim wrote an editorial criticizing the Singapore Standard for supporting the Laycock (Marriage) Bill.  The Bill, tabled in the Singapore Legislative Council stated that the marriage of a person under sixteen years of age was prohibited regardless of religion.  Karim strongly condemned the Bill as an intrusion into the Syariah. His spirit was that secular law should not regulate the institution of Muslim marriages.

Karim also realized the effectiveness of protests.  He had a two-fold plan in mind. The first was to unite all Muslim organizations, and the second to organize a huge protest march in the event of an unfavourable judgement against Maria – referring to Huberdina Maria Hertogh’s marriage to Mansoor Adabi in early August of 1950. The Dutch girl was 13 years old, and he 22. There was growing concern among Malay-Muslims of the Dutch and English colonial government’s interference in the marriage.

Haja Maideen notes that the Muslim name given was Nadra. Karim spelt her name as Natra.  Indonesian, Indian and Pakistani newspapers used the name Nadira. Maria’s foster mother, Aminah, in her affidavit called her Nadra. And her name appeared as Nadra in legal documents.

In the Serangoon Road gathering, the main issue raised was attempts by the colonial government to nullify the marriage in a secular court.  They requested Karim to lead the Muslim community. Meanwhile, Karim started calling Muslim organizations to sought their views on the Nadra case. His random test among the Muslim public showed the community was behind him. The mounting confidence in Karim was confirmed when he telephoned Dr. Burhanuddin: “I am ready for the war.” Karim was to become “chief agitator” for Nadra.

Karim Ghani had “effective control” of both the organizations as well as the Malay-Muslim print media. He was conscious of shaping public opinion.  He wrote repeatedly that “it would be pure humiliation if the validity of Islamic marriage was questioned in a secular court.”

He was detained for 15 months by the Special Branch on 18th December 1950. Fearing that he would resume his activities to incite Muslims in Singapura and Malaya, the British finally banished Karim to Karachi, Pakistan in 1952.  There, the ‘moving spirit’ continued his anti-colonial writings and publications; but felt alone in the wilderness. He passed away not long after. His presence lingers on in the Nadra story.


Peralihan ke endemik, pembukaan sempadan bantu tingkatkan ekonomi negara

JELI, 16 April – Fasa Peralihan ke Endemik dan pembukaan semula sempadan antarabangsa jelas memberi kesan baik kepada ekonomi negara berbanding fasa pandemik sejak dua tahun lepas, kata Menteri di Jabatan Perdana Menteri (Ekonomi), Datuk Seri Mustapa Mohamed.

“Kuasa jual beli meningkat, jika kita pergi mana-mana pasar raya, pusat beli-belah kita dapati rakyat mula keluar untuk urusan berniaga dan membeli-belah, begitu juga apabila sempadan telah dibuka ekonomi antarabangsa sedikit sebanyak meningkat.

“Ekonomi kita semakin pulih, cuma mempunyai risiko dari luar seperti perang Rusia-Ukraine yang memberi cabaran kepada ekonomi dunia termasuk peningkatan harga komoditi seperti jagung dan minyak yang perlu kita hadapi,” katanya kepada pemberita selepas Majlis Pelancaran Menghapus Bahaya Kebakaran (MBK) Musim Perayaan Aidilfitri di Bukit Bunga di sini, hari ini.

Sebelum ini, Bernama melaporkan ekonomi Malaysia dijangka mengukuh tahun ini sejajar dengan usaha negara memasuki Fasa Peralihan ke Endemik yang dimulakan dengan langkah pembukaan semula sempadan antarabangsa sejak 1 April lepas.

Keluaran Dalam Negara Kasar (KDNK) diunjur berkembang sekitar 6.0 peratus (2021: 3.1 peratus) bagi tahun ini manakala KDNK suku pertama dijangka mencatat pertumbuhan 5.0 hingga 6.0 peratus (2021: -0.5 peratus).

“Pergerakan keluar masuk (sektor pelancongan) masih lagi terhad walaupun kedatangan pelancong banyak memberi kesan kepada ekonomi negara seperti membeli-belah, pengangkutan dan hotel.

Dari segi pelancong domestik, ia dilihat meningkat kerana rakyat kita mula melancong dalam negara dan kita yakin ini akan berterusan,” katanya.- BERNAMA


Kementerian berprestasi tinggi akan diikhtiarkan sebaiknya- Mohd Radzi

KUALA LUMPUR 27 Ogos – “Amanah diberikan ini akan saya junjung setulus hati demi masa depan generasi pewaris negara,” kata Senator Datuk Dr. Mohd Radzi Md Jidin dalam catatan terbaru di Facebooknya, sebentar tadi.

Berdasarkan senarai jemaah Kabinet baharu diumumkan Perdana Menteri Datuk Seri Ismail Sabri Yaakob hari ini, Mohd Radzi dilantik semula dan kekal sebagai Menteri Kanan Pendidikan.

“Setinggi-tinggi terima kasih saya ucapkan kepada YAB Perdana Menteri, Datuk Seri Ismail Sabri Yaakob, di atas kepercayaan yang diberikan untuk saya kembali berkhidmat di Kementerian Pendidikan Malaysia (KPM).

Berdasarkan senarai diumumkan, Mohd Radzi akan dibantu Timbalan Menteri I, Senator Datuk Dr Mah Hang Soon dan Timbalan Menteri II, Datuk Mohamad Alamin.

“Penekanan kepada tiga konsep utama di KPM, iaitu K-Kualiti, P-Produktiviti dan M-Modenisasi akan kami teruskan dalam usaha mengukuhkan KPM sebagai sebuah kementerian berprestasi tinggi,” katanya lagi.


Jemaah menteri: Bersatu telah serah senarai nama – Ahmad Faizal

IPOH 25 Ogos – Bersatu telah menyenaraikan nama ahli-ahli yang sesuai untuk mengisi jawatan di dalam Kabinet Persekutuan kepada Perdana Menteri Datuk Seri Ismail Sabri Yaakob, untuk pertimbangan lanjut.

Timbalan Presiden Bersatu Datuk Seri Ahmad Faizal Azumu berkata, senarai nama tersebut telah diputuskan dalam mesyuarat Majlis Pimpinan Tertinggi Bersatu, baru-baru ini.

“Dalam mesyuarat tersebut, kami telah putuskan untuk serahkan sepenuhnya kepada Tan Sri Muhyiddin Yassin selaku presiden kami, untuk cadang nama-nama daripada Bersatu dan disampaikan kepada Perdana Menteri.

“Saya percaya Perdana Menteri akan putuskan dan membawa senarai tersebut untuk disembah maklum kepada Agong. Sekiranya proses ini berjalan baik tentunya Perdana Menteri akan membuat pengumuman selepas itu,” katanya.

Ahmad Faizal yang juga Ahli Dewan Undangan Negeri (ADUN) Chenderiang itu berkata, demikian dalam sidang media secara maya, selepas perasmian persidangan Dewan Undangan Negeri (DUN) Perak Ke-14 di Bangunan Perak Darul Ridzuan di sini hari ini.

Persidangan empat hari itu dirasmikan Sultan Perak Sultan Nazrin Shah yang bertitah, agar semua Ahli Dewan di negeri ini mempamerkan semangat politik matang beraras tinggi, dan saling bekerjasama demi kepentingan negeri dan rakyat, sebagai timbal balik pemberian peruntukan saksama dalam Belanjawan 2021.

Ketika ditanya sama ada beliau akan bersedih sekiranya tidak dilantik sebagai timbalan perdana menteri, Ahmad Faizal berkata ketika ini tanggungjawab dan tugas hakikinya sebagai wakil rakyat, kini menjadi fokusnya.

“Semua sedia maklum walaupun saya pernah jadi Menteri Besar Perak dan sekarang tidak lagi pegang jawatan itu, saya percaya semua orang boleh nampak yang saya tidak bersedih.

“Malahan saya tambah semangat untuk memberi khidmat kepada rakyat dalam apa juga kapasiti, sekarang saya kembali dalam kapasti sebagai Ahli Parlimen Tambun dan ADUN Chenderiang,” katanya.

Pada Isnin, Ismail Sabri memaklumkan senarai nama menteri Kabinet beliau akan diumumkan minggu ini selepas mendapat perkenan daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Semakan status bintang hotel Melaka selesai hujung tahun ini

AYER KEROH 8 Mei – Kerajaan Negeri dengan kerjasama Kementerian Pelancongan, Seni dan Budaya (MOTAC) akan mengeluarkan borang kaji selidik untuk menilai semula status semua taraf hotel di negeri ini.

Exco Pelancongan, Warisan, Seni dan Budaya negeri Datuk Abdul Razak Abdul Rahman berkata, borang kaji selidik tersebut bagi melihat fasiliti dan perkhidmatan hotel-hotel yang didapati tidak wajar dengan status dimiliki.

“Sebagai Persiapan Tahun Melawat Melaka 2024 (TMM2024), bintang-bintang yang dimiliki hotel-hotel di negeri ini akan disemak semula sebagai usaha menyediakan perkhidmatan terbaik kepada pelancong.

“Bagaimanapun, menerusi usaha ini, tidak semua hotel akan turun bintang mereka, begitu juga sebaliknya, ia bergantung kepada fasiliti dan servis yang disediakan kepada pelanggan.

Beliau berkata demikian pada sidang media selepas Majlis Melaka Menandatangani Kerjasama Pelancongan Bersama Agensi Pelancongan Dari Timur Tengah di Pejabat Bahagian Promosi Pelancongan (BPP), Kota Cemerlang di sini, hari ini.

Mengulas lanjut, Abdul Razak penilaian semula status bintang itu bukan disebabkan menerima aduan daripada pelancong, sebaliknya ia bagi tujuan penambahbaikan perkhidmatan.

“Kita bukan membuat semakan ini berdasarkan aduan pelanggan, dan setakat ini pihak kita tidak menerima sebarang aduan, cuma kita mahu memberikan yang terbaik kepada pelancong yang berkunjung ke negeri ini,” katanya.


PM tidak mahu amalan lantik kontraktor penyelamat terus berlaku

KUCHING 23 Okt. – Perdana Menteri Datuk Seri Ismail Sabri Yaakob tidak mahu amalan melantik kontraktor penyelamat terus berlaku dalam penyiapan projek kerajaan tetapi sebaliknya meminta pemantauan lebih ketat dibuat sejak dari awal projek berkenaan dijalankan.

Bercakap dalam sidang media selepas melawat tapak projek pembinaan Hospital Petra Jaya (HPJ) di sini, hari ini beliau berkata kontraktor yang lewat atau gagal menyiapkan projek bukan hanya menjejaskan harapan kerajaan negeri dan rakyat, tetapi turut melibatkan kos yang tinggi.

“Kontraktor sedia ada sekarang perlu dipantau kerjanya sehingga siap kerana jika melibatkan kelewatan, pastinya harapan penduduk sekitar kawasan ini dan kerajaan untuk mendapatkan hospital akan terjejas dan lebih merugikan, adalah kos yang meningkat,” katanya.

Berkenaan HPJ, kontraktor penyelamat telah memulakan projek menyiapkan baki kerja terbengkalai sejak awal tahun ini dan hospital berkenaan dijangka beroperasi sepenuhnya pada 2024.

Sementara itu Ismail Sabri berkata, Kerajaan Sarawak turut mengemukakan beberapa permintaan daripada kerajaan Pusat untuk membantu dalam melaksanakan pembangunan di negeri ini, khususnya di kawasan luar bandar.

Menurutnya permintaan itu dikemukakan pagi tadi sewaktu beliau menghadiri taklimat pembangunan oleh Unit Perancang Ekonomi Negeri Sarawak yang turut dihadiri Menteri Pembangunan Luar Bandar Datuk Seri Mahdzir Khalid.

“Apa yang dibangkitkan tadi dari segi pembangunan di luar bandar, keperluan untuk utiliti air yang perlu dipertingkatkan, begitu juga jalan-jalan di luar bandar dan yang penting saya dimaklumkan keperluan untuk menaik taraf atau membina baharu sekolah-sekolah daif di seluruh Sarawak,” katanya.

Beliau berkata Ketua Pengarah Unit Penyelarasan Pelaksanaan (ICU) Datuk Ruji Ubi telah diarahkan untuk berbincang dengan Setiausaha Kerajaan Negeri Sarawak Datuk Amar Jaul Samion mengenai perkara berbangkit Rancangan Malaysia Ke-12 (RMK12) untuk negeri itu.

“Menjelang penghujung RMK12, saya berharap perkara-perkara berbangkit ini dapat diselesaikan. Saya sudah pun memberi komitmen kepada kerajaan Sarawak bahawa kita akan bantu dari segi pembangunan luar bandar,” katanya. – BERNAMA


Pelajar universiti penyambung legasi dondang sayang

DUYONG 23 Jun – Seramai 40 pelajar dari lima buah universiti awam di negara ini telah menyertai Program Pemantapan Pantun Dondang Sayang Peringkat Kebangsaan 2023, baru-baru ini.

Program anjuran Kelab Kasawari Universiti Teknikal Malaysia Melaka (UTeM) bersama Majlis Kebudayaan Universiti- Universiti Malaysia (MAKUM) dan Institut Warisan Melaka (INSWA) itu telah diadakan di Balai Adat, Perkampungan Hang Tuah, di sini.

Menurut Pengarah Program, Datin Wira Rosmiza Mohd Saad program itu bertujuan memberi pendedahan kepada pelajar-pelajar universiti terhadap warisan seni dondang sayang yang sinonim dengan Negeri Melaka.

Beliau yang juga Pegawai Kebudayaan (Unit Tarian) Bahagian Kebudayaan dan Muzik Hal Ehwal Pelajar dan Alumi (HEPA) UTeM berkata, bengkel itu juga memberi pendedahan dalam mengukuh, memelihara serta meneruskan kesinambungan seni warisan dondang sayang.

“Ini kerana dondang sayang telah menerima pengiktirafan Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) bagi kategori warisan kebudayaan tidak ketara (intangible cultural heritage).

“Penganjuran bengkel ini berupaya memperjuangkan seni budaya dan warisan Dondang Sayang agar tidak pupus di minda generasi muda dan seterusnya berkembang serta dihormati di seluruh dunia,” katanya kepada Melaka Hari Ini.

Acara penutup program tersebut telah disempurnakan Ahli Dewan Undangan Negeri (Adun Duyong) merangkap Timbalan Exco Sains, Teknologi, Inovasi dan Komunikasi Digital negeri Mohd Noor Helmy Abdul Halem.

Hadir sama, Timbalan Naib Canselor, HEPA UTeM Profesor Madya Datuk Dr. Sabri Mohamad Sharif; Pengerusi MAKUM Prof. Dr. Arifin Abdu; Pengurus Besar INSWA Abdul Malek Bador; sekretariat MAKUM dan pegawai pengiring universiti.

Sementara itu, Dr. Sabri memaklumkan, 40 peserta terlibat dalam program itu merupakan pelajar berbilang kaum dari Universiti Sains Malaysia (USM), Universiti Malaya (UM), Universti Malaysia Kelantan (UMK), Universiti Sultan Zainal Abidin (UNISZA), Universiti Putra Malaysia (UPM) dan UTeM selaku tuan rumah.


Wanita ditahan bantu siasatan anak asuhan mati lemas

BUKIT MERTAJAM 26 Mei – Polis menahan seorang wanita bagi membantu siasatan berhubung seorang bayi perempuan berusia 18 bulan yang dijaganya meninggal dunia dipercayai kerana lemas, dalam kejadian di Taman Seri Juru, di sini semalam.

Ketua Polis Daerah Seberang Perai Tengah (SPT) Asisten Komisioner Shafee Abd Samad berkata, wanita berusia 52 tahun itu ditahan pada 10 malam tadi di rumahnya selepas polis menerima laporan berhubung kejadian itu daripada Hospital Seberang Jaya (HSJ).

“Menurut pihak HSJ, pasukan perubatan telah menerima seorang pesakit bayi perempuan yang dibawa dengan ambulans dan mangsa disahkan meninggal dunia pada 1 tengah hari semalam.

“Hasil bedah siasat ke atas mangsa pada 4 petang mendapati punca kematian disebabkan lemas dalam air dan susulan itu, polis menjalankan siasatan lanjut ke atas pengasuh bayi tersebut yang merupakan ibu saudara kepada ibu si mati,” katanya ketika dihubungi Bernama hari ini.

Beliau berkata siasatan awal mendapati kejadian lemas itu dipercayai berlaku di dalam tandas tingkat bawah rumah teres dua tingkat berkenaan dan semasa insiden tersebut terdapat seorang anak kepada wanita itu yang berusia 16 tahun di dalam kediaman berkenaan.

Shafee berkata menurut wanita yang ditahan itu, cucu saudaranya yang dijaga sejak sebulan lalu berada dalam keadaan tidak sihat dan muntah sebelum anaknya menghubungi ambulans untuk bantuan membawa ke hospital.

“Anak wanita itu mendakwa melihat ibunya memegang bayi perempuan tersebut dalam keadaan tidak sedarkan diri sebelum dia menghubungi ambulans, siasatan mendapati mangsa akan dihantar oleh keluarganya setiap Isnin hingga Jumaat pada 10 pagi sebelum dibawa pulang pada 6 petang,” katanya.

Beliau berkata siasatan lanjut masih dijalankan dan setakat ini, polis merampas beberapa barang bagi membantu siasatan antaranya satu besen mandian plastik yang dipercayai digunakan untuk memandikan mangsa, kesan swab pada besen tersebut, sampel air mandian, bangku plastik, sehelai seluar dalam mangsa serta sehelai sapu tangan.


Plaza Tol dan persimpangan Shah Alam terus ditutup

Menurut PLUS Malaysia Bhd dalam satu kenyataan, setakat 7 pagi tadi, PLUS Malaysia Bhd telah menyelaraskan usaha untuk menyelamat dan memberi bantuan bersama-sama PDRM serta Jabatan Bomba dan Penyelamat yang berjaya mencapai lebih 226 mangsa sebelum menempatkan mereka di lokasi selamat di sepanjang lebuh raya termasuk di ibu pejabatnya dan di Persada PLUS.

PLUS akan terus memantau keadaan, kakitangannya juga sedang melaksanakan kerja-kerja pembersihan di kawasan yang terjejas. Orang ramai yang merancang untuk bergerak pergi dan keluar dari lokasi-lokasi ini dinasihatkan untuk menangguhkan rancangan mereka sehingga notis selanjutnya atau mencari laluan alternatif, katanya.

Pelanggan juga dinasihatkan untuk mendapatkan maklumat trafik terkini di laman web PLUS, www.plus.com.my dan media sosial termasuk Twitter PLUSTrafik, Facebook PLUS Malaysia serta Aplikasi PLUS.— BERNAMA


Vaksin calon, guru untuk sesi pembelajaran bersemuka

KUALA LUMPUR 7 Jun – Kerajaan dicadang memberikan suntikan vaksin COVID-19 kepada semua calon Sijil Pelajaran Malaysia (SPM) 2021 serta guru terbabit dengan tingkatan peperiksaan itu.

Perkara itu antara beberapa usul dicadangkan Ikatan Guru-Guru Muslim Malaysia (i-Guru)
susulan pengumuman Menteri Kanan Pendidikan, Datuk Dr. Radzi Jidin berhubung penjadualan sesi pengajaran dan pembelajaran di rumah (PdPR) dan peperiksaan SPM 2021.

Presiden i-Guru Mohd Azizee Hasan berkata, suntikan itu perlu supaya mereka boleh hadir ke sekolah semula untuk sesi pembelajaran bersemuka bagi persiapan menghadapi peperiksaan SPM.

Menurutnya, pihaknya turut mencadangkan Tabung Dana PDPR diwujudkan bagi kegunaan guru dan murid untuk pembelian peralatan teknologi, alat peranti dan data internet.

“Kita cadangkan guru-guru menyumbang minimum RM10 sebulan melalui potongan gaji bagi menyelamatkan murid daripada keciciran pendidikan dan membantu warga guru dengan bantuan data internet.

“Tabung ini adalah inisiatif tambahan sebagai membantu usaha pihak kerajaan untuk mengagihkan 150,000 peranti kepada murid dari keluarga B40,” katanya dalam satu kenyataan.

Menurut Mohd Azizee lagi, pihaknya menyarankan kualiti program Didik TV ditingkatkan dari sudut penyiaran, dan isi kandungan agar lebih interaktif dan efektif.

“Kepakaran guru-guru sedia ada melalui pengalaman PdPR 1.0 dan 2.0 perlu dimanfaatkan untuk dikongsi bersama warga guru demi meningkatkan kompetensi guru.

Terdahulu, KPM mengumumkan (PdPR) akan disambung untuk tempoh 25 hari bermula sesi persekolahan dibuka pada 13 Jun bagi kumpulan A manakala kumpulan B pula pada 14 Jun ini.

Perkara itu berjalan sehingga sesi cuti pertengahan penggal pada 16 dan 17 Julai depan dan ketetapan itu terpakai kepada semua sekolah termasuk sekolah swasta, antarabangsa dan ekspatriat yang berdaftar di bawah KPM.

Menurut Mohd Azizee, pihaknya juga mencadangkan warga guru diberi pelatihan intensif dan berterusan mengenai cybergogy, peeragogy dan heutagogy untuk berdepan pendidikan milinium dan cabaran IR 4.0.


Agong dan Permaisuri zahir takziah kepada keluarga Siti Sarah

KUALA LUMPUR 9 Ogos – Yang di-Pertuan Agong Al-Sultan Abdullah Ri’ayatuddin Al- Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga penyanyi, Siti Sarah Raissuddin yang meninggal dunia hari ini.

Istana Negara dalam kenyataan rasmi menerusi Facebook Istana Negara petang tadi memaklumkan Seri Paduka Baginda berdua turut menzahirkan rasa sedih dengan pemergian Allahyarhamah dan berharap agar seluruh keluarganya sabar serta tabah menghadapi dugaan serta suasana sedih.


Pelancong Indonesia dan Singapura sasaran Melaka

SERI NEGERI 27 Julai – Pelancongan Melaka akan lebih menumpukan untuk menarik pelancong dari Indonesia dan Singapura dalam tempoh tiga tahun mendatang ini.

Exco Pelancongan, Kebudayaan dan Warisan negeri Datuk Muhammad Jailani Khamis berkata hal itu kerana Melaka dilihat mampu menjadi hab pelancongan kesihatan di rantau ini.

Katanya, bagi merealisasikan hal itu, Bahagian Promosi Pelancongan (BPP) telah mewujudkan banyak produk pelancongan baharu disamping membaik pulih produk pelancongan sedia ada untuk memastikan Melaka terus menjadi pilihan pelancongan.

“Melaka unggul menjadi pilihan pelancong dari negara jiran untuk mendapatkan rawatan, dan Hospital Mahkota Medical Centre kekal di tangga pertama menjadi pilihan warga jiran diikuti Hospital Putra, Hospital Pantai dan Hopital Oriental.

“Usaha untuk menarik pelancong dari negara jiran juga giat dilaksanakan seperti mewujudkan pakej pelancongan seperti Kempen Promosi ‘Melaka For Malaysian’, ‘Melaka For Singaporean’, ‘Melaka For Asean’ yang berlangsung sehingga 31 Disember 2022,” katanya.

Beliau berkata demikian ketika menjawab soalan lisan dari Tuminah Kadi (BN-Pantai Kundor) mengenai Pelancongan Melaka pada Persidangan Ketiga Penggal Pertama DUN Melaka ke-15 di sini hari ini.

“Kesemua kos ditanggung sepenuhnya oleh BPP dan merupakan satu insenfif Kerajaan negeri dalam membantu untuk merancakkan lagi sektor pelancongan Melaka,” katanya.


Rakyat Malaysia di Yangon nafi dakwaan kedutaan gagal jamin keselamatan

KUALA LUMPUR 14 Mac. – Menteri Luar Datuk Seri Hishammuddin Tun Hussein hari ini menegaskan Kedutaan Malaysia di Yangon menjalankan tugasnya dengan baik dalam menjaga kebajikan lebih 600 rakyat Malaysia di sana.

Dalam hantaran Twitter beliau, Hishammuddin turut berkongsikan respons positif kebanyakan rakyat Malaysia di Yangon yang rata-rata membidas dakwaan segelintir rakan senegara bahawa Kedutaan Malaysia gagal menjamin keselamatan rakyat susulan pergolakan di negara itu.

“Maklum balas adalah positif di sebalik keadaan semasa (di sana). Kepada tiga rakyat Malaysia yang enggan dinamakan, sila hubungi Duta Malaysia (ke Myanmar) Datuk Zahairi (Baharim) dan pasukan beliau akan memberikan bantuan setakat kemampuan mereka,” katanya dalam hantaran berkenaan.

Hishammuddin turut menyertakan hantaran beberapa rakyat Malaysia yang menyanggah laporan sebuah portal berita dengan berkongsi pengalaman mereka menerima bantuan daripada kedutaan itu.

“Ada tiga penerbangan kemanusiaan ke Kuala Lumpur setiap minggu yang bagi saya antara (jumlah penerbangan kemanusiaan) yang tertinggi. Terima kasih kepada duta dan staf beliau yang sangat profesional,” kata seorang lagi rakyat Malaysia.

“Sesetengah rakan sekerja saya yang juga warga Singapura berkongsi dengan saya tentang sebarang perkembangan yang mereka terima daripada Kedutaan Malaysia kerana mereka turut berhubung dengan kedutaan kita. Duta dan kakitangan kedutaan sentiasa memantau situasi serta menyalurkan maklumat tepat tanpa bertangguh,” kata individu itu.

Terdahulu, sebuah portal berita melaporkan beberapa rakyat Malaysia di Myanmar berasa kecewa dengan Kedutaan Malaysia di Yangon yang didakwa mereka gagal menyediakan jaminan keselamatan untuk mereka berikutan pergolakan di negara itu.


Agong, Raja Permaisuri ucap selamat Hari Thaipusam

KUALA LUMPUR 28 Jan. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan selamat Hari Thaipusam kepada semua penganut Hindu yang menyambut perayaan itu hari ini.

“Pada hari yang bermakna ini,  beta berdua mengucapkan selamat menyambut perayaan ini dengan penuh keceriaan dan aman kepada semua penganut Hindu,”  menurut hantaran itu.


Pengurusan sampah bazar Ramadan, Aidilfitri perlu ditambah baik – EXCO

BUKIT RAMBAI 30 April – Sistem pengurusan sampah di bazar Ramadan dan Aidilfitri di negeri ini perlu ditambah baik susulan aduan orang ramai mengenai kewujudan sampah longgok di lokasi terbabit.

EXCO Kerajaan Tempatan Negeri Datuk Zaidi Attan berkata, antara punca berlakunya isu tersebut adalah disebabkan waktu pengurusan sampah yang tidak diurus dengan baik oleh pihak penganjur.

“Jadi, saya melihat terdapat banyak ruang untuk kita memperbetulkan kesilapan, antaranya dalam kes sampah longgok seperti ini yang mana ia mungkin berlaku disebabkan penganjur lambat mengambil tindakan.

“Jadi, daripada aduan ini, kita akan mengkaji bagaimana untuk menguruskan sampah bazar Ramadan dan Aidilfitri juga melibatkan pasar malam dan pagi bagi membolehkan kita mencari kaedah terbaik,” katanya kepada Melaka Hari Ini.

Semalam, Melaka Hari Ini melaporkan aduan peniaga premis dan pekerja pejabat di Klebang Utama yang meluahkan rasa kecewa dengan keadaan ruang legar kawasan itu yang menjadi tempat longgokan sampah.

Sampah-sampah itu didakwa berpunca daripada penganjuran Bazar Aidilfitri Klebang yang memperlihatkan ada segelintir peniaga dan pengunjung membuang sampah sesuka hati hingga mencacatkan pemandangan dan menimbulkan pencemaran bau.

Dalam pada itu, Zaidi berkata, dalam memastikan kutipan sampah di kawasan tapak bazar dan pasar ditambah baik, pihaknya turut meneliti cadangan untuk pihak berkuasa tempatan (PBT) mengambil alih pengurusan sampah di kawasan tersebut.

“Jika ia diserahkan kepada PBT mungkin proses kutipan sampah dapat dipercepatkan kerana sampah-sampah yang ada ini bukanlah sampah domestik, sebaliknya sampah komersial yang boleh kita urus,” katanya lagi.


Kes HFMD di N. Sembilan meningkat 25 kali ganda

SEREMBAN, 13 Mei – Kes penyakit kaki tangan dan mulut (HFMD) di Negeri Sembilan merekodkan peningkatan 25 kali ganda iaitu 1,446 kes sejak Januari lepas hingga kini berbanding tempoh sama pada tahun lepas.

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata Seremban mencatatkan jumlah kes paling tinggi sebanyak 834 kes, Port Dickson (184), Jempol dan Rembau masing-masing 140 kes, Kuala Pilah (66), Tampin (53) dan Jelebu (29).

“Kumulatif wabak itu di negeri ini pada tahun ini adalah sebanyak 30 wabak dan satu wabak HFMD sahaja dikesan masih aktif di Jempol.

“Peningkatan kes yang ketara pada tahun ini berbanding tahun lepas di Negeri Sembilan antara lain adalah berikutan pembukaan semula sektor pendidikan dan tempat awam,” katanya dalam kenyataan di sini hari ini.

Beliau berkata ibu bapa atau penjaga perlu sentiasa memantau kesihatan anak masing-masing dan tidak menghantar anak ke sekolah atau tadika jika mengalami gejala HFMD seperti demam, ulser di mulut, lepuh di tangan atau kaki.

Pada 5 Mei lepas, Ketua Pengarah Kesihatan Tan Sri Dr Noor Hisham Abdullah dilaporkan berkata terdapat peningkatan ketara kes HFMD dalam negara dengan 22,463 kes dilaporkan hingga Minggu Epid  ke-17/2022 iaitu peningkatan 12.8 kali ganda berbanding tempoh sama pada 2021 (1,752 kes).


Gabungan semua IPT rancakkan kejohanan Sukan

TABOH NANING 9 Disember – Penganjuran sukan membabitkan mahasiswa dari pelbagai institut pengajian tinggi (IPT) akan terus diperkasakan di negeri ini bagi melahirkan pelajar yang berintegrasi nasional menerusi sukan.

Exco Pendidikan, Teknologi dan Telekomunikasi negeri, Datuk Rais Yasin berkata usaha itu akan ditumpukan dengan lebih banyak institut pengajian tinggi awam (IPTA) dan institut pengajian tinggi swasta (IPTS) di Melaka serta gabungan seluruh IPT zon selatan akan menyertai kejohanan sukan pada masa akan datang.

“Kita akan berbincang dengan pelbagai pihak termasuk antaranya sekretariat Majlis Sukan IPTS Malaysia (Masiswa) untuk memastikan Melaka dapat dijadikan sebagai tuan rumah untuk penganjuran sukan pada tahun akan datang.

“Seperti penganjuran yang diadakan hari ini di peringkat Zon Selatan disertai 15 penyertaan dari IPTS berbanding 25 penyertaan di zon timur sedangkan kita pasti mempunyai banyak lagi IPTS yang boleh menyertai kejohanan ini dan mungkin perkara ini terhalang disebabkan pasca pandemik mahupun kekangan bajet dan sebagainya.

Apapun kita berharap selepas ini akan lebih banyak lagi penyertaan di Melaka dan berharap negeri ini mampu menjadi tuan rumah dalam kejohanan akan datang,” katanya.

Beliau berkata demikian kepada Melaka Hari Ini selepas mewakili Ketua Menteri, Datuk Seri Utama Sulaiman Md Ali merasmikan Kejohanan Sukan Masiswa Peringkat Zon Selatan 2022 diadakan di Kolej Universiti Agorsains Malaysia (Ucam), di sini hari ini.

Terdahulu, dalam perasmian pembukaan itu kejohanan dijadulkan berlansung esok hingga Ahad akan menganjurkan lima kejohanan antaranya ping-pong, catur, boling, futsal dan bola jaring dan akan dianjurkan di beberapa lokasi di sekitar negeri ini.

Dalam kejohanan tahunan dianjurkan Masiswa kali ini telah membabitkan lebih 600 atlet mahasiswa terdiri daripada 15 IPTS dari negeri Johor, Melaka dan Negeri Sembilan.


Dua beranak ditemukan mati dalam rumah

KUALA LUMPUR, 23 Mei – Seorang wanita warga emas dan anak lelakinya ditemukan mati dalam sebuah rumah di Kampung Baru Kundang, Rawang, Selangor, pagi semalam.

Ketua Polis Daerah Gombak ACP Zainal Mohamed Mohamed berkata laporan kejadian tersebut diterima pihaknya pada 10.17 pagi, berkenaan seorang wanita tempatan, 71, tidak sedarkan diri dan seorang lelaki tempatan, 35, dalam keadaan tergantung di dalam rumah terbabit.

“Siasatan di tempat kejadian mendapati tiada sebarang unsur jenayah. Tiada sebarang kesan umpil dan pecah masuk. Barang-barang peribadi milik kedua-dua mereka seperti wang tunai dan telefon bimbit berada di tempat kejadian,” katanya dalam kenyataan.

Beliau berkata pemeriksaan ke atas kedua-dua mayat juga tidak menjumpai sebarang unsur jenayah dan pihak Forensik Ibu Pejabat Polis Kontinjen Selangor turut hadir di lokasi kejadian untuk membantu siasatan.

“Mayat kedua-dua mangsa telah dihantar ke Unit Forensik, Hospital Sungai Buloh untuk tujuan bedah siasat. Kes diklasifikasikan sebagai Kes Mati Mengejut (SDR) sehingga laporan bedah siasat lengkap diperolehi,” katanya.

Zainal Mohamed berkata sebarang maklumat lanjut boleh menghubungi Ketua Balai Polis Kundang Sarjan Mejar Wan Azhar Wan Ariffin ditalian 03-60341222 atau 019-9997233. – BERNAMA


SPRM siasat jika ada unsur penawaran wang terhadap ahli politik lompat parti

KUALA LUMPUR 4 Mei. – Suruhanjaya Pencegahan Rasuah Malaysia (SPRM) hanya bertindak menyiasat ahli politik yang melompat parti, jika terdapat bukti adanya unsur penawaran wang.

Ketua Pesuruhjaya SPRM Datuk Seri Azam Baki berkata, sebaliknya mana-mana ahli parti politik mempunyai kebebasan melompat parti, kerana tiada undang-undang boleh digunakan atas perkara terbabit.

“Ini juga bukan satu kesalahan. Yang SPRM siasat adalah ke atas sebarang bukti penawaran wang berlaku seperti semasa meraih sokongan,” katanya ditemui pemberita pada program kerjasama strategik Jabatan Kebudayaan dan Kesenian Negara bersama SPRM di sini, hari ini.

Pada 30 April lalu, bekas Ketua Polis Negara Tan Sri Abdul Hamid Bador, meminta supaya suruhanjaya itu menyiasat dakwaan unsur penglibatan rasuah berkaitan ahli politik yang melompat parti.

Mengulas mengenai gesaan Abdul Hamid untuk melakukan siasatan berhubung campur tangan ke atas Suruhanjaya Pasukan Polis Azam berkata, perkara itu di luar bidang kuasa SPRM.


Jarak masa baharu terima dos penggalak diumum minggu depan – Khairy

PUTRAJAYA, 25 Dis – Kerajaan akan mengumumkan jarak masa baharu bagi suntikan dos penggalak COVID-19 minggu depan berikutan penularan varian Omicron dalam negara ini, kata Menteri Kesihatan Khairy Jamaluddin.

“Ini akan melayakkan sebahagian besar rakyat Malaysia yang telah lengkap menerima dua dos vaksin COVID-19 untuk dapatkan dos penggalak,” katanya pada sidang media mengenai perkembangan COVID-19 di sini hari ini.

Sehingga kini, Kementerian Kesihatan (KKM) melaporkan 62 kes varian Omicron dikesan di negara ini melibatkan 61 kes jangkitan import dan satu kes pula disyaki jangkitan tempatan.

Khairy berkata berdasarkan situasi tersebut, KKM menasihatkan mana-mana individu yang berhasrat melakukan perjalanan ke luar negara untuk menerima suntikan dos penggalak khususnya mereka telah lengkap menerima dua dos suntikan vaksin COVID-19.

“Kami amat menyarankan mereka yang merancang untuk melakukan perjalanan ke luar negara agar menerima (suntikan) ini terutama mereka yang ingin menunaikan umrah. Data menunjukkan kes varian Omicron ini dikesan daripada mereka yang pulang dari menunaikan umrah,” katanya.

Terdahulu, Khairy memaklumkan 30 kes varian Omicron dilaporkan dalam tempoh dua hari bermula 23 Dis lepas melibatkan individu yang kembali ke tanah air selepas menunaikan umrah.- BERNAMA


Kerajaan setuju struktur semula 4 konsesi lebuh raya, kurangkan kadar tol – PM

Perdana Menteri berkata pengurangan kadar tol itu melibatkan Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA) dan Lebuhraya Lingkaran Penyuraian Trafik Kajang (SILK), yang akan berkuat kuasa pada 12.01 tengah malam, 20 Okt ini.

Sementara itu, pengurangan kadar tol bagi Lebuhraya Kajang-Seremban (LEKAS) dan Lebuhraya Sungai Besi (BESRAYA) di bawah Kumpulan IJM Corporation Berhad akan berkuat kuasa mulai 1 Jan 2023.

“Kesemua kerja-kerja penambahbaikan yang telah saya maklumkan sebentar tadi, mengambil kira penstrukturan semula kadar tol dengan perjanjian konsesi tambahan sedang dimuktamadkan.

“Melalui penstrukturan terbaharu ini, kerajaan telah menjimatkan sebanyak RM8.8 bilion anggaran dalam bentuk pampasan yang sepatutnya dibayar kepada syarikat konsesi yang terlibat. Pengguna lebuh raya pula bakal menikmati kadar tol yang lebih rendah sekali gus dapat meringankan beban kos sara hidup,” kata beliau.

Selain itu, Ismail Sabri berkata dalam usaha menampung trafik yang tinggi serta menangani masalah kesesakan lalu lintas di Lebuhraya Kuala Lumpur-Karak (KLK) dari Tol Plaza Gombak ke Tol Plaza Bentong, kerajaan akan membina lorong tambahan dan satu terowong baharu di Genting Sempah.

Beliau berkata kerja-kerja tebatan banjir di Lebuhraya Pantai Timur Fasa 1 (LPT1) juga akan dilaksanakan susulan kejadian banjir yang sering kali berlaku di lebuh raya itu.

Mengulas mengenai pembukaan lebuh raya bertingkat DASH, Perdana Menteri berkata kerajaan menyokong penuh usaha dan komitmen berterusan syarikat konsesi dalam merancakkan pembangunan infrastruktur negara sekali gus membuktikan keberkesanan projek Perkongsian Awam Swasta antara pihak PROLINTAS dan kerajaan.

Beliau berkata lebuh raya sepanjang 20.1 kilometer (km) dari Puncak Perdana ke Penchala itu (55.4 km panjang keseluruhan termasuk susur persimpangan) dijangka mampu merangsang pembangunan dan pertumbuhan kawasan-kawasan ekonomi seperti perumahan dan komersial baharu di sepanjang lebuh raya termasuk Puncak Alam, Elmina dan Kwasa Damansara.

“Pembangunan industri lebuh raya memainkan peranan besar dalam usaha membangunkan negara terutamanya daripada aspek ekonomi dan infrastruktur dengan wujudnya kawasan-kawasan pembangunan baharu pada sepanjang jajaran lebuh raya.

“Projek Lebuhraya DASH ini merupakan satu daripada 53 projek berimpak tinggi dalam Program Transformasi Ekonomi (ETP) yang bertujuan mewujudkan peluang pekerjaan, menjana limpahan perniagaan dan merangsang serta menyediakan banyak kegiatan ekonomi yang lebih berdaya maju,” kata beliau.

Ismail Sabri berkata menerusi pembinaan Lebuhraya DASH, sebanyak 12,000 peluang pekerjaan dicipta membabitkan pengurusan, kejuruteraan, teknikal, pembantu barisan hadapan dan pekerja kontrak.

Beliau berkata lebuh raya yang mula dibina sejak Ogos 2016 dan siap 30 Sept lepas itu mampu mengurangkan kesesakan lalu lintas di beberapa lokasi strategik seperti di sepanjang Persiaran Mokthar Dahari, Jalan Sungai Buloh dan Persiaran Surian sehingga 40 peratus ketika waktu puncak.

Menurutnya tempoh perjalanan juga dijangka dapat dijimatkan kepada 30 minit pada waktu puncak dari Persimpangan Puncak Perdana ke Persimpangan Penchala berbanding laluan sedia ada yang mengambil masa selama satu jam 30 minit.

“Lebuhraya DASH merupakan laluan alternatif kepada pengguna di sebelah barat, Shah Alam untuk melakukan perjalanan ke Kuala Lumpur, sekali gus mengurangkan kesesakan, tempoh perjalanan dan menyuraikan trafik secara lebih berkesan,” katanya.

Selain itu, katanya pembinaan Lebuhraya DASH juga menerapkan elemen-elemen kelestarian selari dengan Matlamat Pembangunan Mampan (SDG) 2030 serta memenuhi kriteria yang ditetapkan di bawah Indeks Lebuh Raya Hijau Malaysia (MyGHI) yang merangkumi segenap rantaian nilai pembangunan infrastruktur serta mengambil kira faktor alam sekitar dengan penarafan tahap ‘Gold’.

Sempena pelancaran lebuh raya itu, Perdana Menteri turut mengumumkan penggunaannya secara percuma atau tanpa dikenakan bayaran tol bagi tempoh selama sebulan bermula pada 12.01 tengah malam 14 Okt. – BERNAMA


Empat lelaki ditahan bersama 420 bungkus air ketum, 75kg daun ketum

BALIK PULAU, 2 April – Polis menumpaskan sindiket memproses dan menjual air ketum selepas menahan empat lelaki bersama 420 bungkus air ketum dan 75 kilogram (kg) daun ketum dalam serbuan di sebuah rumah di Kampung Bukit, Bayan Lepas dekat sini semalam.

Ketua Polis Daerah Barat Daya Supt Kamarul Rizal Jenal berkata bertindak hasil maklumat dan risikan, sepasukan polis menyerbu rumah berkenaan pada 1.45 tengah hari dan menahan empat lelaki berusia antara 18 hingga 50 tahun.

“Dalam serbuan tersebut, polis menemui 120 bungkus air ketum yang siap diproses di dalam kereta diparkir di hadapan rumah manakala pemeriksaan di dalam rumah menemukan tiga tong ais di dalamnya mengandungi 300  bungkusan air ketum yang siap diproses, kesemuanya bernilai RM2,100.

“Selain itu, kami turut merampas 15 bungkusan plastik hitam mengandungi daun ketum seberat 75kg bernilai RM3,000 dan pelbagai peralatan untuk memproses air ketum,” katanya ketika dihubungi hari ini.

Siasatan awal mendapati suspek menjual air ketum itu di sekitar Bayan Lepas dengan harga RM5 dan sindiket tersebut mendapatkan bekalan daun ketum dari negeri jiran, katanya.

Kamarul Rizal berkata empat lelaki itu kini direman empat hari bagi membantu siasatan dan kes disiasat di bawah Seksyen 30 (3) Akta Racun 1952.

Dalam perkembangan lain, Ketua Jabatan Siasatan Jenayah Pulau Pinang SAC Rahimi Ra’ais berkata polis menahan seorang lelaki etnik Rohingya kerana membuat laporan palsu mendakwa disamun namun siasatan mendapati dia bertindak sedemikian kerana kehilangan kad pelarian Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR), dua hari lepas.

Katanya lelaki yang bekerja sebagai tukang sapu itu mendakwa disamun dua lelaki yang menyamar sebagai anggota polis ketika berjalan di kawasan jejantas berhampiran Lebuhraya Tun Dr Lim Chong Eu, di sini.

“Siasatan polis mendapati kejadian itu tidak berlaku dan tujuan laporan dibuat adalah bagi mendapatkan kad UNCHR baharu kerana kad lama sudah hilang dan tamat tempoh pada 2021,” katanya.

Beliau berkata lelaki berusia 30-an itu direman untuk siasatan lanjut dan kes disiasat di bawah Seksyen 182 Kanun Keseksaan kerana membuat laporan palsu. – BERNAMA


‘Tiada angin, tiada ribut MUFC dipotong 3 mata’

FIB dalam kenyataan semalam memaklumkan hukuman pemotongan tiga mata secara serta-merta itu dikenakan di atas kegagalan membayar baki ansuran tunggakan gaji pemain dan pegawai mengikut jadual yang ditetapkan.

Keputusan itu dibuat dalam mesyuarat FIB Pelesenan Kelab Malaysian Football League (MFL) yang dipengerusikan oleh Sheikh Mohd Nasir Sheikh Mohd Sharif secara persidangan video bersama ahli-ahli jawatankuasa yang lain.

“Berhubung kes Melaka United, pasukan tersebut pada tarikh akhir pertama iaitu pada 31 Januari lalu telah membuat pembayaran daripada tunggakan gaji pemain dan pegawai mengikut pelan jadual pembayaran.

“Namun bagi pembayaran tarikh akhir kedua, Melaka United didapati gagal menghormati jadual pembayaran yang dipersetujui dan ditetapkan sekali gus dikenakan hukuman pemotongan tiga mata,” kata kenyataan itu.

Hukuman itu menyaksikan skuad Hang Tuah yang sudah mengutip empat mata hasil empat keputusan seri sebelum ini kini jatuh di tangga ke-10 Liga Super, berkongsi satu mata dengan Sabah FC dan UiTM FC.

Presiden Persatuan Bolasepak Melaka United (MUSA) Datuk Seri Utama Sulaiman Md Ali ketika ditemui Melaka Hari Ini memaklumkan pihaknya akan menyiasat mengenai hukuman yang dikenakan itu namun enggan mengulas lanjut.


Dera anak asuhan, wanita Indonesia dipenjara dua tahun

GEORGE TOWN, 23 Mac – Seorang wanita warga Indonesia dijatuhkan hukuman penjara dua tahun oleh Mahkamah Sesyen di sini hari ini, kerana mendera seorang kanak-kanak lelaki berusia setahun di bawah jagaannya tahun lepas.

Ellis Andreyani, 47, yang berkahwin dengan seorang warga tempatan dan telah menetap di negara ini selama tujuh tahun, dijatuhkan hukuman itu selepas mengaku bersalah di hadapan Hakim Mazdi Abdul Hamid.

Menurut kertas pertuduhan, Ellis, sebagai seorang yang mempunyai pemeliharaan ke atas kanak-kanak lelaki itu telah menganiayanya sehingga menyebabkan kecederaan fizikal pada November 2021, antara jam 10 pagi sehingga 3 petang, di sebuah rumah di Persiaran Minden Height, Gelugor.

Dia didakwa di bawah Seksyen 31(1)(A) Akta Kanak-Kanak 2001 dan boleh dihukum di bawah Seksyen 31(1) akta yang sama, yang membawa hukuman denda tidak melebihi RM20,000 atau dipenjara tidak melebihi 10 tahun atau kedua-duanya sekali.

Rabu lepas, media melaporkan bahawa polis telah melengkapkan siasatan berhubung seorang wanita warga asing yang dikatakan mendera kanak-kanak dalam paparan video yang tular di media sosial.

Video berdurasi 15 saat itu memaparkan seorang wanita, dipercayai pengasuh, menampar muka seorang bayi yang sedang menangis berulang kali selain menarik tangannya dengan kuat ketika memakaikan baju.

Ketua Polis Daerah Timur Laut ACP Soffian Santong berkata polis telah menahan wanita itu pada 8 Dis lepas iaitu sehari selepas polis menerima laporan mengenai kejadian itu daripada seorang wanita.- BERNAMA


31 MP BN sokong Perikatan Nasional

KUALA LUMPUR – Seramai 31 Ahli Parlimen Barisan Nasional (BN) kekal menyokong kerajaan Perikatan Nasional di bawah kepimpinan Perdana Menteri Tan Sri Muhyiddin Yassin.

Beliau berkata, antara yang kekal memberi sokongan ialah 21 Ahli Parlimen yang hadir dalam sidang media khas itu dan 10 lagi tidak dapat hadir kerana urusan tertentu.

“Kita terus menyokong berdasarkan titah Yang di-Pertuan Agong yang mana kita akan terus kekal bersama kerajaan sehingga keabsahan (kerajaan Perikatan Nasional ditentukan dalam Parlimen,” katanya dalam sidang media berkenaan.

Antara yang hadir dalam sidang media tersebut ialah beberapa Kabinet seperti Menteri Pengangkutan, Datuk Seri Wee Ka Siong; Menteri Wilayah Persekutuan, Tan Sri Annuar Musa; Menteri Sumber Manusia, Datuk Seri M. Saravanan serta Menteri Perpaduan Negara, Datuk Halimah Sadique.


KPM bincang dengan MOF, pertimbang usul kenaikan kadar RMT di Belanjawan 2023

KUALA LUMPUR, 25 Julai – Kementerian Pendidikan (KPM) sedang dalam perbincangan dengan Kementerian Kewangan (MOF) untuk mempertimbangkan cadangan menaikkan kadar Rancangan Makanan Tambahan (RMT), dibawa ke dalam usul Belanjawan 2023.

Menteri Kanan Pendidikan Datuk Dr Radzi Jidin berkata perkara itu memerlukan penelitian yang terperinci, kerana mempunyai implikasi yang besar dari segi kewangan sekali gus memaklumkan pihaknya sedang dalam proses untuk menyiapkan kertas untuk dibawa ke peringkat akhir.

“Berkaitan dengan kos tentang (kadar) RMT itu yang dikatakan terlalu rendah, perkara itu pun kita sedang dan akan terus bincang dengan MOF, bagi memastikan kita mengambil kira semua aspek sebelum sebarang pertimbangan dibuat.

“Perkara ini kita akan bincang untuk disiapkan kertas untuk dibawa ke kabinet…kita perlu ingat setiap perkara ini memerlukan sedikit masa kerana ia melibatkan implikasi yang besar,” katanya dalam sidang media selepas menghadiri program Eksplorasi Alam Lestari di Zoo Negara hari ini.

Terdahulu, Kementerian Kesihatan (KKM) mencadangkan agar kadar Rancangan Makanan Tambahan (RMT) bagi murid sekolah rendah dinaikkan kepada RM4 di Semenanjung Malaysia dan RM5 di Sabah, Sarawak dan Labuan.

Dalam perkembangan lain mengenai isu kuarters guru yang terbiar, beliau memaklumkan perkara itu disebabkan oleh lokasi kuarters yang tidak strategik dan permintaan yang kurang untuk menetap di kuarters berkenaan.

“Isu ini melibatkan dua konteks, pertama ada kuarters-kuarters yang lokasinya mendapat permintaan yang tinggi, kedua ada kuarters yang dibina di kawasan yang tidak ada permintaan khususnya, apabila kos untuk duduk di luar lebih murah dan ada juga kuarters ini yang dibina di lokasi yang tidak sesuai.


SK Kampung Gelam jadi ‘pengeluar’ atlet kriket Melaka

PANTAI KUNDOR 14 Okt. – Melaka mampu menjadi antara negeri yang melahirkan atlet pelapis sukan kriket di negara ini pada masa akan datang.

Itu nada keyakinan disuarakan Ketua Jurulatih Kriket Sekolah Kebangsaan (SK) Kampung Gelam Rahmat Shah Sekboon susulan tertubuhnya Pusat Pembangunan Kriket Kampung Gelam.

Dia yang juga berpengalaman menjadi guru Pendidikan Jasmani selama 13 tahun berkata, pusat berkenaan telah giat melahirkan atlet-atlet muda berbakat besar dalam sukan berkenaan sejak 11 tahun lalu dan kini masih serius dalam aspek pembangunan sukan di peringkat akar umbi.

“Usaha saya membuka Pusat Pembangunan Kriket Kampung Gelam dan menjadi jurulatih bermula pada tahun 2009, iaitu 11 tahun lalu dengan bimbingan Melaka Cricket Association (MCA).

“Ketika itu hanya ada 14 pemain utama dan pelapis. Kelengkapan peralatan pula disumbangkan wakil rakyat pada masa itu. Kini, saya mempunyai sijil jurulatih level 1 daripada Malaysian Cricket Association di Akedemik kriket, Bandar Kinrara,” katanya kepada Melaka Hari Ini.

Mengulas lanjut, ujarnya buat masa ini dia telah melatih seramai 23 atlet di sekolah berkenaan dan tidak mengambil ramai pemain baharu pada setiap tahun susulan kekurangan jurulatih.

“Pada peringkat permulaan, ahli kelab ini adalah seramai 12 orang. Jurulatih yang ada sekarang pun adalah secara sukarela iaitu saya sebagai ketua jurulatih dan dua orang lagi pembantu jurulatih Sukuri Jarno dan Md Fauzi Taha.

“Pemain juga tidak dikenakan apa-apa bayaran yuran. Saya mengambil inisiatif ini bertujuan melahirkan atlet kriket yang berkualiti bagi Negeri Melaka. Saya juga tidak pernah berkira tenaga dan masa selama ini,” katanya.

Hasil usaha kerasnya bersama pembantu jurulatih serta warga SK Kampung Gelam dan pemimpin setempat, pusat berkenaan kini telah mengecap pelbagai kejayaan untuk Melaka.

Antaranya, berjaya melahirkan dua orang pemain yang kini tersenarai dalam skuad kriket Bawah 19 tahun negara iaitu Muhammad Amirul Syahmi Rahmat Shah dan Mohd Alif Edy Razlan yang kini sedang melanjutkan pelajaran di Sekolah Sukan Bukit Jalil (SSBJ).

“Selain itu kita juga menjadi johan pasukan di Kejohanan Kriket bawah 12 tahun (U12) MSS Melaka tahun 2013, 2014, 2017, 2018 dan 2019 serta menjadi naib johan Kebangsaan Kejohanan Kriket U12 MSS Malaysia di Setiu, Terenganu tahun 2014.

“Tahun lalu, kita juga pernah muncul naib johan Plate kategori U12 dalam Kejohanan MSS Malaysia dan tempat ketiga peringkat kebangsaan dalam Kejohanan Champions School Kebangsaan U12 di Pusat Akademik Malaysia di Kinrara Oval yang mana anak bongsu saya, Muhammad Afiq Haziq Rahmat Shah, 10 muncul sebagai ‘The Best Bowler’ ketika itu,” katanya.

Jelasnya, kini boleh dikatakan hampir 70 peratus pemain di bawah kategori 12 tahun, 16 tahun, bawah 18 dan bawah 19 tahun serta kontinjen kriket SUKMA Melaka adalah datangnya daripada hasil produk Pusat Pembangunan Kriket Kampung Gelam.

“Apa pun, jutaan terima kasih diucapkan kepada semua yang membantu pusat pembangunan ini sehingga sekarang. Mereka yang menghulurkan bantuan termasuklah Datuk Seri Utama Idris Haron; Datuk Wira Prof. Abu Bakar Md Diah; Datuk Nor Azman Hassan; Dr. Arash Khamis; Persatuan Kriket Melaka; Persatuan Kriket Malaysia; Sekolah Sukan Bukit Jalil serta ibu bapa, guru-guru dan Persatuan Ibu Bapa dan Guru (PIBG) SK Kampung Gelam,” katanya.


Tajuk-tajuk Utama Akhbar : Selasa, 25 Mei 2022

Pihak pengurusan Universiti Sains Malaysia (USM) dan Sekretariat Upacara Konvokesyen Ke 59 USM terpaksa menangguhkan upacara sidang kelima majlis konvokesyen selama 30 minit semalam berikutan kesesakan yang berlaku di atas Jambatan Pulau Pinang akibat kemalangan maut di KM8.6 di Jambatan Pulau Pinang dari arah Prai menghala ke Gelugor . Kesesakan sejauh lebih 25 kilometer itu turut menyebabkan graduan Ijazah Sarjana Pentadbiran Perniagaan . R. Kevin , 23 , yang terperangkap dalam kesesakan bertindak memboceng motosikal seorang pengguna jalan raya yang sanggup menghantarnya ke institusi pengajian tinggi itu untuk menerima ijazah.

3. New Straits Time – Not Out of The Woods
The govt’s decision to indefinitely ban the export of chicken may backfire it farmers reliant on the income go bust , warns an economist . This will lead to further supply reductions and prices escalating. Consumer associations want more action to mitigate price hikes , urge people to stop eating chicken.

4. The Star – Fair fowl price , please !
What should be the price of chicken? That is what the government is trying to sort out before the expiry of the price control scheme on June 5. It has to take into account the interests of both the chicken producers and consumers, who are already hard-hit by rising prices. Consumer groups say a fair price is important to ensure the poultry industry is not devastated.


Pentas teater Encore Melaka kembali beroperasi, sasar setanding Istana Budaya

KOTA SYAHBANDAR 9 Mei – Memulakan kembali operasinya pada 30 April 2022, Encore Melaka kini menawarkan pakej pementasan teater yang menghimpunkan penggiat industri seni dari seluruh Malaysia.

Dengan kepelbagaian seni yang bakal ditampilkan menerusi konsep pementasan mahupun persembahan muzik, Encore Melaka membuka ruang bagi produksi tempatan melebarkan sayap mereka di pentas berprestij.

Penolong Pengurus Pemasarannya, Mandy Choon berkata, pihaknya sudah merangka pelbagai program sehingga hujung tahun ini bagi merancakkan semula bangunan itu, termasuk menjadikannya sebagai pentas bertaraf dunia.

“Kalau negara ada Istana Budaya dan Genting Highland yang menjadi tumpuan pengunjung untuk menonton teater, Melaka pun tak mustahil ke arah itu.

“Sebelum ini teater banyak tentang kebudayaan Melaka sahaja tapi kali ini kami berkolaborasi dengan produksi seni tempatan di mana kita sediakan platform ini dengan fasiliti yang ada untuk mereka mempersembahkan karya mereka.

“Kita dapat sambutan yang amat baik apabila baru-baru ini kita kolaborasi dengan Orang-Orang Drum Threatre dari Kuala Lumpur yang mempersembahkan ‘Mending The Broken Sky’ masa pembukaan Encore tempoh hari,” katanya kepada Melaka Hari Ini (MHI).

Menurut Mandy lagi, pementasan teater yang bakal ditampilkan meliputi pelbagai genre dan mampu dinikmati oleh semua peringkat umur dan kaum di negara ini.

“Jadi penonton boleh menikmati semua ini dengan harga istimewa setiap hari Jumaat, Sabtu dan Ahad. Untuk maklumat lanjut, layari website kami www.encore-melaka.com,” katanya.


Tun Mohd Ali berbuka puasa bersama warga UTeM

DURIAN TUNGGAL 21 April – Yang di-Pertua Negeri Tun Seri Setia Mohd Ali Mohd Rustam, menghadiri Majlis Iftar Bersama TYT Tun Canselor 1443 Hijrah/2022 di Masjid Sayyidina Abu Bakar, Universiti Teknikal Malaysia Melaka (UTeM), di sini, hari ini.

Tun Seri Setia Mohd Ali bersama Toh Puan Datuk Wira Asmah Ab Rahman tiba di perkarangan Masjid Sayyidina Abu Bakar, kira-kira jam 6.45 petang.

Hadir sama pada program itu EXCO Pendidikan dan Teknologi negeriDatuk Rais Yasin yang mewakili Ketua Menteri, Datuk Seri Utama Sulaiman Md Ali, Pengerusi Lembaga Pengarah UTeM Datuk Seri Dr Hasim Hasan, Speaker Dewan Undangan Negeri (DUN) Melaka, Datuk Wira Ibrahin Durum, Naib Canselor UTeM Profesor Ts Dr Massila Kamalrudin dan kenamaan lain.

Tun Mohd Ali dan Toh Puan kemudiannya turut bersama-sama menunaikan solat Maghrib dan solat sunat tarawih bersama kira-kira 1,500 jemputan dan warga UTeM hadir pada majlis tersebut.


Bersedia awal sebelum sektor pelancongan dibuka

AYER KEROH 16 Jun – Semua pemain industri pelancongan Melaka perlu proaktif merangka strategi dan mencari alternatif khasnya dalam pemasaran digital sebelum dibenar beroperasi semula dijangka pada Fasa Keempat menerusi Pelan Pemulihan Negara akhir tahun ini.

Pengerusi Persatuan Ejen-ejen Pelancongan dan Pengembaraan Malaysia (MATTA) Melaka Goh Hock Gin berkata, pemasaran digital perlu dikuasai pemain sektor itu sebagai persediaan bagi menarik lebih ramai pelancong ke negeri ini dengan tawaran pakej pelancongan perlu ditambah baik.

Jelasnya, pasca pandemik COVID-19 menjadikan kebanyakan pelancongan berubah kepada norma baharu dan ia perlu menjadi ukuran dalam pemasaran pelancongan di negeri ini dengan menjadikan prosedur operasi standard (SOP) sebagai garis panduan utama.

“Pada tempoh ini pelancong telah menggayakan norma baharu jadi pemain industri khususnya perhotelan, agensi pelancongan serta pelbagai lagi perlu merangka strategi terbaik dengan menawarkan pakej yang tidak menjurus kepada kawasan utama dan terkenal di Melaka kerana ia akan membawa kepada orang ramai berkumpul dan ini akan membuatkan mereka berwaspada dengan perkara ini.

“Biarpun negeri ini terkenal dengan tempat bersejarah yang menjadi tumpuan, namun kita mempunyai kawasan eko-pelancongan terutama di Alor Gajah, Jasin dan Ayer Keroh,” katanya kepada Melaka Hari Ini.

Mengulas lanjut, beliau berkata, dalam tempoh jangka pendek segala latihan atas talian bagi menambah kemahiran pemain industri, pelaksanaan program ‘Hybrid Fair’ yang menggabungkan konsep fizikal dan maya perlu diambil kira.

Sementara itu, Hock Gin berharap pelan terbabit diberikan fokus sepenuhnya agar tidak lari daripada tempoh jangkaan kerajaan yang menjamin sektor pelancongan akan dibuka semula pada fasa itu.

“Bagi mendokong hasrat itu kerajaan perlu mempercepatkan vaksinasi barisan depan pemain industri pelancongan bagi menjamin keselamatan mereka untuk berdepan pelancong dari pelbagai negeri sebaik rentas negeri dibenarkan,” katanya.

Semalam, Perdana Menteri Tan Sri Muhyiddin Yassin mengumumkan sektor pelancongan akan dibenarkan beroperasi secara berperingkat pada Fasa Keempat Pelan Pemulihan Negara dan memberi kebenaran merentas negeri sebaik kes baharu COVID-19 di paras 500 kes sehari selain 60 peratus rakyat selesai diberi dua dos suntikan vaksin.

Pengurus Hotel Seri Malaysia Melaka, Rahman Ross berkata, pelbagai strategi telah dirangka pengurusan hotel itu bagi melonjakkan kembali pasarannya yang kini turun sekitar 70 hingga 80 peratus.

Jelasnya, pelbagai langkah awal diambil sementara menunggu tempoh pemulihan itu seperti menjual setiap masakan hotel menggunakan kaedah penghantaran dan juga membuka gerai tepi jalan demi menjana pendapatan sampingan.

“Hotel Seri Malaysia juga merancang mengadakan kerjasama dengan pengusaha pelancongan terpilih di Melaka misalnya memberi diskaun harga tiket seperti
Taman Mini Malaysia dan Asean, Zoo Melaka dan Menara Taming Sari.

“Malah, kita menyokong pendekatan pemasaran digital seperti ‘virtual fair’ kerana ia adalah pendekatan strategik misalnya mempromosikan baucar serta pelbagai lagi di platform dagang seperti Shoppee,” katanya.


RM21 juta bantu B40 jana pendapatan

AYER KEROH 26 Okt – Kerajaan Persekutuan memperuntukkan sejumlah RM21 juta menerusi Program Pemerkasaan Ekonomi Komuniti Bandar (PEKB) Fasa 2 yang memfokuskan kepada golongan berpendapatan rendah (B40).

Timbalan Menteri Perumahan dan Kerajaan Tempatan, Datuk Seri Ismail Abd Muttalib berkata, peruntukan tersebut menyasarkan seramai 2,000 peserta tahun ini dalam membantu golongan berkenaan menjana pendapatan lebih tinggi.

“Selepas pandemik COVID-19 melanda negara, ini adalah program pertama untuk tahun 2021, kita harapkan peserta komited dan amanah melaksanakan tanggungjawab mereka.

“Tahun ini saja peruntukan disalurkan sebanyak RM21 juta dan kita sasarkan setiap peserta (usahawan) dapat menjana pendapatan minimum sebanyak RM600 sebanyak tiga kali dalam tempoh enam bulan pemantauan, bergantung kepada kesungguhan mereka.

Beliau berkata demikian pada sidang media selepas merasmikan Majlis Penutup Program Pemerkasaan Ekonomi Komuniti Bandar Fasa 2 Tahun 2021 di Hotel Muzaffar, hari ini.

Hadir sama, Setiausaha Bahagian Kesejahteraan Komuniti KPKT, Datuk Muhamad Musa dan Pengerusi Persatuan Pusat Bertauliah Sistem Latihan Dual Nasional (SLDN) Malaysia, Datuk Joyah Abd Rashid.

“Manakala 30 peserta lagi bagi fasa 2 iaitu program urutan lepas bersalin yang melibatkan peserta dari Melaka, Negeri Sembilan dan Wilayah Persekutuan Kuala Lumpur,” katanya lagi.


Data peribadi penerima vaksin tidak dikongsi dengan syarikat pengeluar

KUALA LUMPUR 1 Feb. – Kerajaan memberi jaminan data peribadi rakyat yang mendaftar untuk menerima suntikan vaksin menerusi Program Imunisasi COVID-19 Kebangsaan (PICK) tidak akan didedahkan kepada syarikat pengeluar vaksin terlibat.

Menteri Penyelaras Program Imunisasi COVID-19 Kebangsaan Khairy Jamaluddin menegaskan data yang mungkin akan dikongsikan dengan syarikat farmaseutikal terlibat hanyalah maklumat berkaitan kesan sampingan selepas imunisasi (AEFI) dilakukan.

“Rakyat tidak perlu risau, kita (kerajaan) tidak akan dedahkan data peribadi mereka kepada syarikat pengeluar vaksin, hanya data umum seperti AEFI akan dikongsi.

“Bagi situasi antara Pfizer-BioNTech dengan negara Israel, mereka memang sudah ada perjanjian untuk kongsi maklumat (penerima) yang terperinci… tambahan Israel negara yang lebih dahulu terima vaksin,” katanya.

Khairy yang juga Menteri Sains, Teknologi dan Inovasi berkata demikian pada sesi sidang video program ‘Sembang Vaksin’ menerusi aplikasi Zoom anjuran gabungan doktor dan petugas kesihatan di Twitter atau MedTweetMY, malam tadi.

Sementara itu, beliau berkata Jawatankuasa Khas Jaminan Akses Bekalan Vaksin COVID-19 (JKJAV) sedang berbincang dengan pihak hospital dan pengamal perubatan swasta tentang penglibatan mereka dalam Fasa 2 dan 3 PICK.

Jelasnya kedua-dua fasa itu memerlukan petugas kesihatan yang lebih ramai termasuk yang bertugas di hospital dan fasiliti kesihatan swasta bagi melaksanakan aktiviti imunisasi melibatkan jutaan penduduk di negara ini.

“Harus ditekankan, walaupun sebahagian rakyat akan menerima vaksin di hospital atau fasiliti kesihatan swasta pada Fasa 2 dan Fasa 3 PICK itu nanti, mereka tetap terima vaksin secara percuma,” tegasnya.

Beliau berkata buat masa ini JKJAV menetapkan semua pembelian vaksin daripada syarikat pengeluar dan pemberian vaksin adalah menerusi kerajaan bagi menjamin kesaksamaan dalam aktiviti imunisasi kepada rakyat yang layak divaksinkan.

Katanya apabila bekalan vaksin itu tersedia untuk pasaran terbuka kelak, kerajaan akan memantau dan menetapkan harga siling bagi penggunaan di hospital swasta.

Dalam pada itu, beliau berkata kerajaan juga sedang meneliti cadangan menggubal undang-undang baharu berkaitan penyebaran berita palsu vaksin COVID-19 yang boleh mencetuskan kekeliruan dan ketakutan dalam kalangan rakyat.

Sementara itu, Khairy berkata setakat 6.30 petang hari ini, seramai 15,923 individu telah menerima suntikan dos pertama vaksin COVID-19 sejak Fasa 1 program itu dilaksanakan pada 24 Februari lalu.


Dilayan sebagai ‘banduan 30 minit’ jentik hati pesalah juvana

BANDA HILIR 7 Jun – Ada yang meratap tidak kurang ada yang teresak-esak apabila diberi ‘peluang’ menjadi banduan selama 30 minit menerusi Program Sayangi Hidup Derita Selamanya (SHIELDS) peringkat negeri di Muzium Penjara Malaysia Melaka, di sini hari ini.

Ruang penjara sempit selebar lebih kurang lima kaki, beralaskan lantai batu di sebalik tirai besiitu nyata menjentik kesedaran kepada seramai 30 penghuni Asrama Akhlak Bukit Baru dan Sekolah Tunas Bakti.

Melaka Hari Ini difahamkan rata-rata peserta program itu merupakan pesalah juvana yang kini dalam proses rehabilitiasi selepas terjerumus dalam najis dadah sejak di bangku sekolah.

Menerusi program itu, seramai dua atau tiga orang peserta itu akan dimasukkan ke setiap ruang penjara dan dikawal selia oleh petugas Jabatan Penjara Malaysia Melaka persis pengalaman banduan sebenar.

Selain ‘disekolahkan’ petugas, kesemua penghuni juga diarah duduk di lantai sehinggakan ada yang merenung dinding seolah meratap kesedaran daripada apa yang dilakukan sebelum ini.

Program diadakan bermula seawal 9 pagi tadi turut mendedahkan peserta dengan beberapa penekanan termasuk hukuman sebatan yang dikenakan kepada banduan serta pameran hukuman penjara.

Pengarah Muzium Penjara Malaysia Melaka, Mohd Saifullah Md Akhir berkata, program anjuran Agensi Anti Dadah Kebangsaan (AADK) Melaka merupakan antara program simulasi penjara yang diadakan pihaknya bagi mendedahkan pengalaman sebenar kepada orang ramai mengenai tatacara hukuman penjara.

Beliau berkata, usaha menjadikan muzium kedua tertua negara sebagai pusat tumpuan akan diteruskan melibatkan semua pihak sekali gus merancakkan pelancongan di negeri ini.

“Jabatan Penjara Melaka sedia bekerjasama dengan mana-mana pihak bagi membangunkan muzium ini sekali gus memberi kesedaran kepada orang ramai dalam perkara ini,” katanya.


Agong titah 30 Ahli Parlimen BN menghadap esok – Istana Negara

KUALA LUMPUR, 22 Nov – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menitahkan 30 Ahli Parlimen Barisan Nasional (BN) menghadap Seri Paduka di Istana Negara secara individu pada jam 10.30 pagi esok.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata ia lanjutan daripada sesi menghadap baginda oleh ketua gabungan Pakatan Harapan (PH) dan Perikatan Nasional (PN) di Istana Negara, hari ini.

Beliau berkata proses itu adalah bertujuan supaya Al-Sultan Abdullah dapat membuat keputusan bagi melantik seorang Ahli Dewan Rakyat yang pada hemat Seri Paduka mungkin mendapat kepercayaan majoriti sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai,” katanya dalam kenyataan, hari ini.

Seri Paduka turut menyeru rakyat untuk bersama mendoakan semoga proses tersebut dipermudahkan dan berjalan lancar demi kepentingan tanah air yang tercinta.

Al-Sultan Abdullah turut mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah.

Terdahulu, Pengerusi PH, Datuk Seri Anwar Ibrahim dan Pengerusi PN, Tan Sri Muhyiddin Yassin menghadap Al-Sultan Abdullah di Istana Negara setelah tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Majoriti mudah untuk membentuk kerajaan ialah 112 kerusi namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk kerajaan Persekutuan.

Keputusan Pilihan Raya Umum ke-15 (PRU15), Sabtu lalu, menyaksikan PH memperoleh 82 kerusi Parlimen diikuti PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.


Guru enggan divaksin sehingga jejas PdP mungkin ditukar – Radzi

LANGKAWI 26 Sept. – Guru yang menolak vaksin COVID-19 mungkin ditukar ke tempat lain jika tindakan mereka menyebabkan proses pengajaran dan pembelajaran (PdP) murid terjejas.

Menteri Kanan Pendidikan Datuk Dr Radzi Jidin berkata, demi kepentingan perkhidmatan dan keselamatan pelajar, pihaknya sedang melihat cara untuk membawa keluar guru terbabit dari sekolah yang bermasalah dan antara solusi ialah melakukan pertukaran tempat mengajar.

“Sebelum ini, guru yang tidak divaksin tidak boleh mengajar secara bersemuka tetapi kena hadir ke sekolah dan akan ditempatkan di tempat khas dan ada tugasan untuk mereka.

“Namun, apabila kita lihat data, kita dapati di sekolah tertentu ada guru yang tidak mahu divaksin mengajar subjek yang sama, jadi macam mana nak teruskan pembelajaran dalam konteks ini?” katanya kepada pemberita ketika melawat Kolej Vokasional Langkawi hari ini.

Beliau berkata perkara itu tidak boleh dibiarkan berlarutan dan pertukaran tempat mengajar termasuk melibatkan perpindahan antara negeri mungkin terpaksa dilakukan bagi menyelesaikan masalah tersebut.

“Daripada 2,500 guru yang enggan divaksin, sekarang dah tinggal sekitar 2,000 sahaja lagi yang belum divaksin… Jumlah ini nampak kecil tapi bila diselidik hingga ke setiap sekolah, ia tidak boleh dibiarkan berlarutan dan kita kena ambil tindakan segera,” katanya.

Mengulas vaksinasi remaja, Radzi berkata ketika ini, kesimpulan masih belum dapat dibuat mengenai perjalanan proses itu namun pihaknya melihat ia berjalan dengan sangat baik dan teratur.

“Program vaksinasi remaja baru bermula dan kita sedang pantau penerimaan ibu bapa… tapi setakat ini, penerimaan cukup baik dan ibu bapa bersemangat menghantar anak ambil vaksin dan kita akan terus pantau keadaan ini,” katanya.


Manfaatkan pembukaan semula sektor pelancongan Melaka

MULAI 1 Oktober lalu, semua sektor pelancongan negeri ini diberi kebenaran untuk beroperasi semula sejajar peralihan ke Fasa 3 Pelan Pemulihan Negara.

Mat cuma nak kata semua pihak termasuk pengiat industri pelancongan mahupun pengunjung, hargailah peluang ini untuk memulihkan kembali industri pelancongan di Melaka.

Yang penting, jangan pandang remeh setiap SOP ditetapkan misalnya memastikan hanya individu yang lengkap divaksin saja dibenar memasuki premis selain penjarakan fizikal dan pemakaian pelitup muka.

Apa yang pasti, virus COVID-19 masih wujud di persekitaran kita dan bukan jaminan kita terhindar daripadanya sekalipun diri sudah lengkap divaksin.

Seperti kata Exco Pelancongan Datuk Muhammad Jailani Khamis, kejayaan pelancongan orang Melaka ini jadi penentu untuk pembukaan kepada pelancong luar Melaka.

Di atas semua ini, Mat berharap pembukaan produk pelancongan seperti Zoo Melaka, muzium, snorkeling, selam skuba, memancing, pusat hiburan keluarga dan taman rekreasi akan memulihkan semula industri pelancongan negeri yang terjejas teruk akibat pandemik.

Gunakan kesempatan ini untuk membawa keluarga atau rakan mengunjungi produk pelancongan dan bagi pelawat dari luar Melaka ‘bersabarlah’, sehingga SOP jelas dikeluarkan untuk melancong ke Melaka.


‘Saya hanya faham maksud tersurat’- Hamzah

AYER KEROH 30 Okt – “Kalau daripada apa yang saya baca, Setiausaha Agung UMNO tidak sebut pun nama parti Bersatu, jadi kalau daripada penerimaan, pemahaman kita orang biasa, maknanya tidak mahu bekerjasama dengan Bersatu”.

Itu reaksi Setiausaha Agung Bersatu, Datuk Seri Hamzah Zainudin ketika diminta mengulas mengenai keputusan UMNO untuk menjalin kerjasama bersama PAS menerusi Muafakat Nasional (MN).

Beliau berkata, kenyataan dibuat Setiausaha Agung UMNO, Datuk Seri Ahmad Maslan Khamis lalu itu jelas memberi gambaran bahawa UMNO tidak mahu menjalin kerjasama dengan partinya dalam pilihan raya itu.

“Saya tak faham bila sesuatu dikeluarkan dalam media, yang saya faham hanya tersurat. Yang ada disitu (kenyataan media), itulah dia dan mereka mahukan okay, yang tersirat itu saya tak faham.

“Kalau dia kata itu sebenarnya macam ini atau itu, kita terpaksa bincang baru saya boleh jawab,” katanya selepas mengadakan lawatan kerjanya di Ibu Pejabat Polis Kontinjen (IPK) Melaka, di sini hari ini.

Semalam, Melaka Hari Ini (MHI) melaporkan PAS Melaka masih menunggu keputusan daripada PAS Pusat berhubung persefahaman politik dalam Pilihan Raya Negeri (PRN) yang diumumkan UMNO Khamis lalu dan dijangka akan diputuskan pada Ahad ini.


COVID-19: Wisma Darul Iman ditutup tiga hari

KUALA TERENGGANU 6 Okt.  – Wisma Darul Iman ditutup selama tiga hari bermula hari ini berikutan terdapat kakitangan di pusat pentadbiran kerajaan negeri itu mempunyai kontak rapat dengan pesakit COVID-19.

Sehubungan itu, Setiausaha Kerajaan Terengganu Datuk Mohd Zahari Md Azahar berkata semua kakitangan kerajaan negeri dibenarkan bekerja dari rumah sepanjang tempoh penutupan sementara tersebut bagi membolehkan proses disinfeksi dilakukan di keseluruhan bangunan berkenaan.

“Justeru, orang ramai yang mempunyai sebarang urusan penting dengan jabatan kerajaan di Wisma Darul Iman perlu menghubungi kakitangan berkaitan untuk maklumat lanjut kerana kita mahu proses disinfeksi berjalan lancar,” katanya ketika dihubungi Bernama hari ini.

“Semua kakitangan mestilah berada di rumah masing-masing sepanjang tempoh bekerja dari rumah ini dan dikehendaki kembali bertugas seperti biasa mulai Ahad ini (11 Okt),” katanya.

Sementara itu, Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata Taman Asuhan Kanak-Kanak (TASKA) Permata yang beroperasi di Wisma Darul Iman turut ditutup sementara selama tiga hari.


KKM puas hati pematuhan SOP PRN Melaka – Khairy

KUALA LUMPUR 11 Nov – Kementerian Kesihatan (KKM) berpuas hati dengan pematuhan prosedur operasi standard (SOP) bagi Pilihan Raya Negeri (PRN) Melaka, kata menterinya Khairy Jamaluddin.

“Secara keseluruhan, KKM melihat pematuhan SOP adalah baik namun malangnya ada juga yang tidak patuh seperti pemimpin dan ahli politik. Sepatutnya mereka (pemimpin dan ahli politik) menunjukkan teladan yang baik.

“Sepatutnya mereka ini lebih memahami dan mungkin apabila ke lapangan, minta kurangkan pegawai pengiring. Apabila terlalu ramai orang yang mengiring seseorang pemimpin itu, susah untuk menjaga jarak fizikal,” katanya kepada pemberita selepas menjadi tetamu program Selamat Pagi Malaysia di TV1 hari ini.

Suruhanjaya Pilihan Raya menetapkan tarikh mengundi PRN Melaka pada 20 Nov dan undi awal pada 16 Nov susulan pembubaran Dewan Undangan Negeri Melaka pada 4 Okt lepas selepas empat Ahli Dewan Undangan Negeri menarik sokongan terhadap Ketua Menteri Datuk Seri Sulaiman Md Ali.

Sementara itu, mengenai kira-kira 40 peratus individu yang tidak hadir selepas menerima janji temu vaksinasi dos penggalak COVID-19, Khairy berkata KKM akan meningkatkan komunikasi untuk memastikan kesemua penerima janji temu dos itu hadir menerima suntikan.

Beliau berkata bukti bahawa dos penggalak itu selamat digunakan akan dimaklumkan kepada individu terbabit terutamanya bagi melindungi orang ramai daripada ancaman virus COVID-19.

“Kita akan pastikan mereka yang dah terima janji temu booster (dos penggalak) dapat menepati janji temu yang diberikan. Kita akan tunjukkan bukti bahawa ia selamat dan sangat digalakkan untuk melindungi terutamanya orang tua daripada kesan buruk virus,” katanya.

Beliau memaklumkan peratusan itu menerusi ciapan di Twitter rasminya semalam dan berkata jumlah kemasukan ke hospital akan meningkat sekiranya bilangan mereka yang menerima dos penggalak itu kekal rendah. – BERNAMA


424,000 kanak-kanak bergelut masalah kesihatan mental – MYCAPs

Persatuan Psikiatri Kanak-Kanak dan Remaja Malaysia (MYCAPs) memaklumkan Pertubuhan Kesihatan Sedunia (WHO) pula menyatakan 20 peratus kanak-kanak di seluruh dunia mengalami masalah kesihatan mental yang kebanyakannya tidak dikesan dan tidak menerima rawatan.

“Menurut WHO dalam 50 peratus, masalah kesihatan mental bermula sebelum mereka berumur 14 tahun dan 75 peratus bermula pada umur 20an,” menurut persatuan itu dalam kenyataan bersempena Hari Kesihatan Mental Bayi, Kanak-kanak dan Remaja Sedunia yang akan disambut 23 April ini.

Menurut MYCAPs, pencegahan masalah kesihatan mental perlu bermula dari seawal usia bayi, dengan ibu bapa memainkan peranan penting dalam memastikan kesejahteraan mental anak-anak mereka melalui penyediaan persekitaran berkualiti dan sejahtera.

“Keperluan kesihatan mental kanak-kanak termasuklah menerima kasih sayang tidak berbelah bahagi daripada ibu bapa. Kanak-kanak perlu berada dalam persekitaran yang selamat, tenteram dan terjamin serta mereka tahu adanya sokongan.

“Di samping itu, peluang untuk mereka bermain dengan kanak-kanak lain, dapat memberi kesempatan untuk mereka membina keyakinan dan harga diri,”  menurut kenyataan itu.

Pada masa ini, banyak kanak-kanak membesar dalam persekitaran rumah tidak selamat yang mana ibu bapa mereka tiada secara fizikal atau emosi.

“Bagi peringkat kanak-kanak dan remaja pula, ibu bapa perlu menggalakkan perbualan sihat dengan mendengar secara aktif serta memberikan mereka ruang untuk bercakap tanpa bersikap kritikal dan menghakimi,” menurut kenyataan itu.

Menurut MYCAPs, kesihatan mental yang baik mendorong perkembangan, pencegahan, pemulihan dan daya tahan untuk kanak-kanak membesar dengan sihat bagi mencapai potensi, membentuk resilien dan peribadi positif apabila meningkat dewasa. – BERNAMA


Rangkaian Meeracle capai 15,000 ejen jualan aktif

BANDARAYA MELAKA 30 Jan – Bermula dengan hanya beberapa wakil jualan pada tahun 2015, kini jenama Meeracle mencecah 15,000 ejen di seluruh negara.

Pengerusinya, Raja Mohd Haziq Mohd Nasrullah Raja Abdul Rashid berkata kini produk jenama Meeracle berkembang di Seluruh Malaysia, Singapura dan Rantau Asia Tenggara.

“Misi Meeracle masih sama, fokus ke arah menjadikan jenama yang dipercayai untuk memenuhi keperluan wanita dan untuk memperkasakan wanita dari setiap aspek terutama dalam bidang kecantikan, penjagaan kulit serta bidang perniagaan.

“Pada tahun 2015 ketika itu kita hanya punyai beberapa wakil saja, tetapi kini rangkaian wakil jualan aktif mencecah 15,000 orang di seluruh Malaysia, Singapura dan rantau Asia Tenggara,” katanya.


Evolusi perniagaan menerusi platform media sosial

AYER KEROH 6 Julai – Sheng Tai International Sdn Bhd mengambil langkah strategik menerusi evolusi segmen perniagaan semasa tempoh perintah kawalan pergerakan (PKP) terhadap prospek syarikat pasca COVID-19.

Pengasas dan Pengerusi Sheng Tai International, Datuk Leong Sir Ley berkata, beliau melihat platform media sosial seperti Facebook dan Instagram antara medium penting masa kini untuk syarikat pembangunan hartanah itu kekal bertahan sekali gus stabil semasa tempoh PKP.

“Sosial media ini penting dalam era milenium yang semuanya semakin canggih, meskipun tidak dapat keluar negara, namun platform itu boleh digunakan untuk mengetahui perkembangan projek misalnya, malah di China, mereka menggunakan platform media sosial yang berbeza untuk berkomunikasi.

“Seperti di Malaysia, dengan PKP dilaksanakan, apa yang dilakukan adalah dengan memanfaatkan dapur hotel di bawah Sheng Tai ini dengan menghasilkan resepi baharu dan bawa ke pasaran menggunakan platform media sosial kami.

“Selain itu, menerusi platform terbabit juga, pelanggan boleh sentiasa membuat tempahan, sekali gus segmen ini sentiasa bergerak,” katanya dalam sesi temu bual secara maya, baru-baru ini.

Sementara itu, katanya produk yang disediakan syarikat itu akan dievolusi menjadi kedai VVIP Sheng Tai International (STI) untuk mempromosikan produk seperti hartanah, kesihatan, pertanian dan fesyen.

Jelas Leong Sir Ley, STI menampilkan dua saluran platform yang mempunyai pendekatan berbeza iaitu di Facebook dan Instagram @MariMalaiHome dan @shengtaiinternational untuk terus mempromosikan produk semasa tempoh sekatan pergerakan dilaksanakan.


Lebih 481,000 individu terima vaksin COVID-19 setakat 23 Mac

Menteri Kesihatan Datuk Seri Dr Adham Baba berkata daripada jumlah itu 430,368 individu telah menerima dos pertama vaksin sementara 51,621 individu telah melengkapkan kedua-dua suntikan vaksin tersebut.

Berdasarkan infografik yang dikongsikan menerusi laman Twitter rasminya hari ini, tiga negeri mencatat jumlah tertinggi individu yang telah menerima dos pertama vaksin iaitu Selangor (58,552), Perak (49,451) dan Sabah (41,125).

“Ini diikuti Kuala Lumpur (37,254), Sarawak (36,103), Pahang (33,317), Johor (31,451), Pulau Pinang (30,394), Kedah (26,293), Kelantan (19,734), Terengganu (19,698), Negeri Sembilan (19,639), Melaka (10,875), Perlis (9,526), Putrajaya (4,612) dan Labuan (2,344),” katanya.

Sementara itu, tiga negeri merekodkan bilangan tertinggi individu yang telah melengkapkan kedua-dua dos suntikan vaksin berkenaan iaitu Sarawak (10,166), Pahang (5,793) dan Perak (5,337).

Diikuti Kuala Lumpur (4,894), Kelantan (4,647), Johor (3,271), Kedah (3,138), Terengganu (2,406), Selangor (2,174), Negeri Sembilan (1,802), Pulau Pinang (1,721), Sabah (1,525), Melaka (1,443), Labuan (1,276), Perlis (1,037) dan Putrajaya (991).

Program imunisasi yang dilancarkan pada 24 Februari itu, menyasarkan untuk memberikan imunisasi secara percuma kepada penduduk di negara ini, baik rakyat tempatan mahupun warga asing.


Upah kupas jagung sara tiga anak

DURIAN TUNGGAL 16 Jun – Ibu tunggal mualaf bergantung kepada upah mengupas jagung untuk menyara keluarga mendapat perhatian Unit Kebajikan Mualaf, Balai Islam Majlis Agama Islam Melaka (MAIM).

“Alhamdulillah Maria sangat terharu dengan bantuan yang disalurkan oleh pihak zakat di bawah MAIM. Semoga Maria bersama anak-anaknya tabah dalam menjalani kehidupan dan akan terus mempertahankan akidah beliau sebagai seorang saudara baharu di negeri ini,” katanya.


Amaran hujan berterusan di empat negeri sehingga 1 Feb

KUALA LUMPUR, 30 Jan – Jabatan Meteorologi Malaysia (MetMalaysia) hari ini mengeluarkan amaran hujan berterusan bagi beberapa kawasan di Sarawak, Sabah, Pahang dan Johor sehingga 1 Feb ini.

MetMalaysia menerusi amaran yang dikeluarkan pada 1.30 tengah hari tadi memaklumkan, hujan berterusan tahap buruk dijangka berlaku di Kuching, Serian, Samarahan, Sibu, Selangau, Mukah, Daro, Matu, dan Dalat di Sarawak, serta Sandakan, Telupid, Beluran dan Kudat di Sabah.

Hujan berterusan tahap waspada pula diramal berlaku di Pahang (Kuantan, Pekan dan Rompin), Johor (Mersing dan Kota Tinggi), Sarawak (Sri Aman, Betong, Sarikei, Sibu, Kanowit, Mukah, Tanjung Manis, Kapit (Song) an Bintulu) serta Ranau, Kota Belud dan Sandakan (Kinabatangan) di Sabah.

Dalam pada itu, hujan berterusan tahap waspada diramal berlaku pada hari ini di Terengganu dan beberapa kawasan di Kelantan iaitu Tumpat, Pasir Mas, Kota Bharu, Bachok dan Pasir Puteh.

Sementara itu, Agensi Pengurusan Bencana Negara (NADMA) dalam kenyataan berasingan meminta negeri-negeri mengaktifkan Jawatankuasa Pengurusan Bencana Peringkat Negeri/Daerah, serta meningkatkan tahap kesiapsiagaan bagi menghadapi bencana yang bakal berlaku terutama di kawasan berisiko tinggi.

“Pihak Jawatankuasa Pengurusan Bencana Peringkat Negeri/Daerah juga dimohon memastikan setiap pusat pemindahan sementara, dilengkapi dengan keperluan asas dan Pos Kawalan Tempat Kejadian mempunyai segala aset pengoperasian yang mencukupi serta berada dalam keadaan baik dan bersedia untuk digunakan,” menurut kenyataan itu.